CELEX: 32015R0787
Language: el
Date: 2015-05-19 00:00:00
Title: Εκτελεστικός κανονισμός (ΕΕ) 2015/787 της Επιτροπής, της 19ης Μαΐου 2015, για την επιβολή προσωρινού δασμού αντιντάμπινγκ σε εισαγωγές ακεσουλφαμικού καλίου καταγωγής Λαϊκής Δημοκρατίας της Κίνας, καθώς και ακεσουλφαμικού καλίου καταγωγής Λαϊκής Δημοκρατίας της Κίνας που περιέχεται σε ορισμένα παρασκευάσματα και/ή μείγματα

21.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/15
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/787 ΤΗΣ ΕΠΙΤΡΟΠΉΣ
   της 19ης Μαΐου 2015
   για την επιβολή προσωρινού δασμού αντιντάμπινγκ σε εισαγωγές ακεσουλφαμικού καλίου καταγωγής Λαϊκής Δημοκρατίας της Κίνας, καθώς και ακεσουλφαμικού καλίου καταγωγής Λαϊκής Δημοκρατίας της Κίνας που περιέχεται σε ορισμένα παρασκευάσματα και/ή μείγματα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 7 παράγραφος 4,
   Έπειτα από διαβούλευση με τα κράτη μέλη,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   1.1.   Έναρξη
   
   
               (1)
            
            
               Στις 4 Σεπτεμβρίου 2014 η Ευρωπαϊκή Επιτροπή («η Επιτροπή») κίνησε έρευνα αντιντάμπινγκ σχετικά με τις εισαγωγές ακεσουλφαμικού καλίου καταγωγής Λαϊκής Δημοκρατίας της Κίνας («η οικεία χώρα» ή «ΛΔΚ») καθώς και ακεσουλφαμικού καλίου καταγωγής Λαϊκής Δημοκρατίας της Κίνας που περιέχεται σε ορισμένα παρασκευάσματα και/ή μείγματα. Η Επιτροπή κίνησε την έρευνα με βάση το άρθρο 5 του κανονισμού (ΕΚ) αριθ. 1225/2009 του Συμβουλίου («ο βασικός κανονισμός») και δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης
                   (2) («η ανακοίνωση για την έναρξη διαδικασίας»).
            
         
               (2)
            
            
               Η Επιτροπή κίνησε την έρευνα κατόπιν καταγγελίας που υποβλήθηκε στις 22 Ιουλίου 2014 από την εταιρεία Nutrinova Nutrition Specialties & Food Ingredients GmbH («ο καταγγέλλων»), τον μοναδικό παραγωγό ακεσουλφαμικού καλίου (ή «Ace-K») στην Ένωση. Ως εκ τούτου, ο καταγγέλλων αντιπροσωπεύει τη συνολική παραγωγή Ace-K στην Ένωση. Η καταγγελία περιείχε αποδεικτικά στοιχεία ύπαρξης πρακτικής ντάμπινγκ και συνακόλουθης σημαντικής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη της έρευνας.
            
         1.2.   Ενδιαφερόμενα μέρη
   
   
               (3)
            
            
               Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή ενημέρωσε ειδικά τον καταγγέλλοντα, τους γνωστούς παραγωγούς-εξαγωγείς και τις αρχές της Κίνας, τους γνωστούς εισαγωγείς, χρήστες και εμπόρους, καθώς και τις ενώσεις που είναι γνωστό ότι ενδιαφέρονταν για την έναρξη της έρευνας και τους κάλεσε να συμμετάσχουν.
            
         
               (4)
            
            
               Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της έρευνας και να ζητήσουν ακρόαση από την Επιτροπή και/ή τον σύμβουλο ακροάσεων σε διαδικασίες εμπορικών προσφυγών.
            
         1.3.   Παραγωγοί ανάλογης χώρας
   
   
               (5)
            
            
               Στην ανακοίνωση για την έναρξη της διαδικασίας, η Επιτροπή ενημέρωσε τα ενδιαφερόμενα μέρη ότι, με βάση τις πληροφορίες που περιέχονται στην καταγγελία, το υπό εξέταση προϊόν είναι γνωστό ότι παράγεται μόνο στην Ένωση και στη ΛΔΚ. Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους. Δεν υποβλήθηκαν παρατηρήσεις.
            
         
               (6)
            
            
               Ωστόσο, η Επιτροπή ήλθε σε επαφή και με τις εννέα τρίτες χώρες, για τις οποίες τα στατιστικά στοιχεία της Eurostat κατέδειξαν εξαγωγές προς την Ένωση προϊόντων που υπάγονται στους ίδιους κωδικούς ΣΟ με το υπό εξέταση προϊόν. Η Επιτροπή ζήτησε τη συνδρομή τους για τον εντοπισμό παραγωγών και/ή ενώσεων παραγωγών Ace-K. Καμία από τις τρίτες χώρες με τις οποίες υπήρξε επαφή δεν ήταν σε θέση να αναφέρει παραγωγούς Ace-K. Ως εκ τούτου, δεν εντοπίστηκε παραγωγή άλλη από αυτήν της Ένωσης και της εν λόγω χώρας.
            
         1.4.   Δειγματοληψία
   
   
               (7)
            
            
               Στην ανακοίνωση για την έναρξη της διαδικασίας, η Επιτροπή ανέφερε ότι ενδέχεται να προβεί σε δειγματοληψία των ενδιαφερόμενων μερών σύμφωνα με το άρθρο 17 του βασικού κανονισμού.
            
         α)   Δειγματοληψία εισαγωγέων
   
   
               (8)
            
            
               Για να αποφασιστεί κατά πόσον η δειγματοληψία ήταν αναγκαία και, εάν ναι, να επιλεγεί δείγμα, η Επιτροπή ζήτησε από τους μη συνδεδεμένους εισαγωγείς να παράσχουν τις πληροφορίες που προσδιορίζονται στην ανακοίνωση για την έναρξη έρευνας.
            
         
               (9)
            
            
               Λόγω του μικρού αριθμού των απαντήσεων, η Επιτροπή αποφάσισε ότι δεν ήταν αναγκαίο να γίνει δειγματοληψία.
            
         β)   Δειγματοληψία παραγωγών-εξαγωγέων στη ΛΔΚ
   
   
               (10)
            
            
               Για να αποφασιστεί κατά πόσον η δειγματοληψία ήταν αναγκαία και, εάν ναι, να επιλεγεί δείγμα, η Επιτροπή ζήτησε από όλους τους γνωστούς παραγωγούς-εξαγωγείς στη ΛΔΚ να παράσχουν τις πληροφορίες που προσδιορίζονται στην ανακοίνωση για την έναρξη διαδικασίας. Επιπλέον, η Επιτροπή ζήτησε από την αποστολή της ΛΔΚ στην Ευρωπαϊκή Ένωση να ορίσει και/ή να επικοινωνήσει με άλλους παραγωγούς-εξαγωγείς που ενδεχομένως ενδιαφέρονταν να συμμετάσχουν στην έρευνα.
            
         
               (11)
            
            
               Τέσσερις παραγωγοί-εξαγωγείς στην οικεία χώρα παρείχαν τα στοιχεία που ζητήθηκαν και συμφώνησαν να συμπεριληφθούν στο δείγμα. Ένας από τους εν λόγω παραγωγούς-εξαγωγείς δεν πραγματοποίησε πωλήσεις στην Ένωση κατά την περίοδο της έρευνας. Ως εκ τούτου, δεν ήταν δυνατόν να περιληφθεί στην έρευνα και, κατά συνέπεια, οι συνεργαζόμενες εταιρείες ήταν τρεις. Αυτές αντιπροσώπευαν το σύνολο των εισαγωγών του υπό εξέταση προϊόντος στην Ένωση κατά την περίοδο της έρευνας. Λόγω του μικρού αριθμού των εμπλεκόμενων μερών, η Επιτροπή αποφάσισε ότι δεν ήταν αναγκαίο να γίνει δειγματοληψία.
            
         1.5.   Έντυπα αίτησης για καθεστώς οικονομίας της αγοράς («ΚΟΑ»)
   
   
               (12)
            
            
               Για την εφαρμογή του άρθρου 2 παράγραφος 7 στοιχείο β) του βασικού κανονισμού, η Επιτροπή έστειλε έντυπα αιτήσεων για αναγνώριση ΚΟΑ στους τρεις συνεργαζόμενους παραγωγούς-εξαγωγείς στην οικεία χώρα. Κανένας από τους τρεις συνεργαζόμενους παραγωγούς-εξαγωγείς δεν υπέβαλε αίτηση για αναγνώριση ΚΟΑ.
            
         1.6.   Απαντήσεις στο ερωτηματολόγιο
   
   
               (13)
            
            
               Η Επιτροπή απέστειλε ερωτηματολόγια στον παραγωγό της Ένωσης, τους τρεις συνεργαζόμενους παραγωγούς-εξαγωγείς στην οικεία χώρα και σε όλους τους μη συνδεδεμένους εισαγωγείς και χρήστες που εξέφρασαν ενδιαφέρον για την έρευνα.
            
         
               (14)
            
            
               Απαντήσεις στο ερωτηματολόγιο υποβλήθηκαν από τον παραγωγό της Ένωσης, τους τρεις συνεργαζόμενους παραγωγούς-εξαγωγείς στην οικεία χώρα, τρεις μη συνδεδεμένους εισαγωγείς και ένα χρήστη.
            
         1.7.   Επισκέψεις επαλήθευσης
   
   
               (15)
            
            
               Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό του ντάμπινγκ, της ζημίας που προέκυψε και του συμφέροντος της Ένωσης. Επισκέψεις επαλήθευσης, σύμφωνα με το άρθρο 16 του βασικού κανονισμού, πραγματοποιήθηκαν στις εγκαταστάσεις των ακόλουθων εταιρειών:
               
                  Παραγωγός της Ένωσης
               
               
                           —
                        
                        
                           Nutrinova Nutrition Specialties & Food Ingredients GmbH, Φρανκφούρτη, Γερμανία·
                        
                     
                  Εισαγωγείς
               
               
                           —
                        
                        
                           RFI Food Ingredients Handelsgesellschaft mbH, Düsseldorf, Γερμανία,
                        
                     
                           —
                        
                        
                           Brenntag Holding GmbH, Mülheim an der Ruhr, Γερμανία,
                        
                     
                           —
                        
                        
                           The Ingredient House Llc., Skillman, New Jersey, ΗΠΑ·
                        
                     
                  Χρήστες
               
               
                           —
                        
                        
                           The Wrigley Company Limited, Plymouth, ΗΒ·
                        
                     
                  Παραγωγοί-εξαγωγείς στην οικεία χώρα
               
               
                           —
                        
                        
                           Anhui Jinhe Industrial Co., Ltd., Lai'an County, ΛΔΚ,
                        
                     
                           —
                        
                        
                           Suzhou Hope Technology Co., Ltd., Zhangjiagang, ΛΔΚ,
                        
                     
                           —
                        
                        
                           Anhui Vitasweet Food Ingredient Co., Ltd., Suzhou and Liyang, ΛΔΚ.
                        
                     
         1.8.   Περίοδος της έρευνας και υπό εξέταση περίοδος
   
   
               (16)
            
            
               Η έρευνα σχετικά με το ντάμπινγκ και τη ζημία κάλυψε την περίοδο από την 1η Ιουλίου 2013 έως την 30η Ιουνίου 2014 («η περίοδος της έρευνας»). Η εξέταση των τάσεων που είχαν σημασία για την εκτίμηση της ζημίας κάλυψε την περίοδο από τον Ιανουάριο του 2011 έως το τέλος της περιόδου έρευνας («η υπό εξέταση περίοδος»).
            
         2.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
   
   2.1.   Υπό εξέταση προϊόν
   
   
               (17)
            
            
               Το υπό εξέταση προϊόν είναι ακεσουλφαμικό κάλιο (άλας καλίου του 6-μεθυλ-1,2,3-οξαθειαζιν-4(3H)-ονο-2,2-διοξειδίου· CAS RN 55589-62-3) καταγωγής ΛΔΚ καθώς και ακεσουλφαμικό κάλιο καταγωγής ΛΔΚ που περιέχεται σε παρασκευάσματα και/ή μείγματα που περιλαμβάνουν επίσης άλλα γλυκαντικά και/ή νερό («το υπό έρευνα προϊόν»), που υπάγεται επί του παρόντος στους κωδικούς ΣΟ ex 2106 90 92, ex 2106 90 98, ex 2934 99 90 (κωδικός TARIC 2934999021), ex 3824 90 92, ex 3824 90 93 και ex 3824 90 96 («το υπό εξέταση προϊόν»). Το ακεσουλφαμικό κάλιο αναφέρεται, επίσης, συχνά και ως ακεσουλφάμη Κ ή Ace-K.
            
         
               (18)
            
            
               Το Ace-K χρησιμοποιείται ως συνθετικό γλυκαντικό σε ευρύ φάσμα εφαρμογών, για παράδειγμα, σε τρόφιμα, ποτά και φαρμακευτικά προϊόντα.
            
         2.2.   Ομοειδές προϊόν
   
   
               (19)
            
            
               Το Ace-K που παράγεται και πωλείται στην Ένωση από τον ενωσιακό κλάδο παραγωγής διαπιστώθηκε ότι έχει τα ίδια βασικά φυσικά και χημικά χαρακτηριστικά, καθώς και τις ίδιες βασικές χρήσεις με το Ace-K που παράγεται στην οικεία χώρα και πωλείται για εξαγωγή στην Ένωση. Επομένως, θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.
            
         3.   ΝΤΑΜΠΙΝΓΚ
   
   3.1.   Καθεστώς οικονομίας της αγοράς («ΚΟΑ»)
   
   
               (20)
            
            
               Σύμφωνα με το άρθρο 2 παράγραφος 7 στοιχείο β) του βασικού κανονισμού, η Επιτροπή προσδιορίζει την κανονική αξία σύμφωνα με το άρθρο 2 παράγραφοι 1 έως 6 του εν λόγω κανονισμού για τους παραγωγούς-εξαγωγείς στη ΛΔΚ που συμμορφώνονται με τα κριτήρια του άρθρου 2 παράγραφος 7 στοιχείο γ) του εν λόγω κανονισμού και στους οποίους θα μπορούσε, επομένως, να χορηγηθεί ΚΟΑ.
            
         
               (21)
            
            
               Ωστόσο, κανένας από τους συνεργαζόμενους παραγωγούς-εξαγωγείς δεν υπέβαλε αίτηση για ΚΟΑ, όπως αναφέρεται στην αιτιολογική σκέψη 12.
            
         3.2.   Κανονική αξία
   
   
               (22)
            
            
               Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίζεται με βάση τις τιμές σε μια τρίτη χώρα με κατάλληλη οικονομία αγοράς («ανάλογη χώρα») ή με βάση την τιμή που μια τέτοια τρίτη χώρα εφαρμόζει έναντι άλλων χωρών, συμπεριλαμβανομένης της Ένωσης, ή, εφόσον τα ανωτέρω δεν είναι εφικτά, με βάση οποιοδήποτε άλλο εύλογο δεδομένο, συμπεριλαμβανομένης της πραγματικά πληρωθείσας ή πληρωτέας τιμής του ομοειδούς προϊόντος στην Ένωση, αναπροσαρμοσμένης καταλλήλως, εφόσον χρειάζεται, για να συμπεριλαμβάνει ένα εύλογο περιθώριο κέρδους.
            
         
               (23)
            
            
               Ελλείψει τρίτης ανάλογης χώρας, όπως εξηγείται στην αιτιολογική σκέψη 6, η κανονική αξία καθορίστηκε με βάση τις τιμές που έχουν πράγματι πληρωθεί ή πρέπει να πληρωθούν στην Ένωση για το ομοειδές προϊόν. Προσδιορίστηκαν οι πωλήσεις εκείνων των τύπων του προϊόντος από τον ενωσιακό παραγωγό που αντιστοιχούσαν με τους τύπους προϊόντος των κινέζων συνεργαζόμενων παραγωγών στην αγορά της Ένωσης κατά την περίοδο της έρευνας. Οι πωλήσεις του ενωσιακού παραγωγού σε ανεξάρτητους πελάτες ήταν αντιπροσωπευτικές, όταν εκφράζονταν ως ποσοστό του συνολικού όγκου των εξαγωγών του υπό εξέταση προϊόντος καθώς και ανά τύπο προϊόντος. Οι πωλήσεις αυτών των τύπων προϊόντος από τον παραγωγό της Ένωσης ήταν κερδοφόρες. Η μέση τιμή πώλησής τους στην Ένωση χρησιμοποιήθηκε ως κανονική αξία.
            
         3.3.   Τιμή εξαγωγής
   
   
               (24)
            
            
               Οι συνεργαζόμενοι παραγωγοί-εξαγωγείς πραγματοποίησαν εξαγωγές στην Ένωση απευθείας σε ανεξάρτητους πελάτες. Ως εκ τούτου, η τιμή εξαγωγής ήταν η πράγματι πληρωθείσα ή πληρωτέα τιμή για το υπό εξέταση προϊόν όταν πωλείτο για εξαγωγή στην Ένωση, σύμφωνα με το άρθρο 2 παράγραφος 8 του βασικού κανονισμού.
            
         3.4.   Σύγκριση
   
   
               (25)
            
            
               Η Επιτροπή συνέκρινε την κανονική αξία και την τιμή εξαγωγής των συνεργαζόμενων παραγωγών-εξαγωγέων σε επίπεδο «εκ του εργοστασίου».
            
         
               (26)
            
            
               Στις περιπτώσεις που κρίθηκε αναγκαίο για να εξασφαλιστεί δίκαιη σύγκριση, η Επιτροπή αναπροσάρμοσε την κανονική αξία και/ή την τιμή εξαγωγής ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού.
            
         
               (27)
            
            
               Ειδικότερα, η Επιτροπή προέβη σε προσαρμογή όσον αφορά διαφορές στο επίπεδο του εμπορίου, αφού διαπιστώθηκε ότι ο μοναδικός παραγωγός της Ένωσης πωλούσε κυρίως σε χρήστες, ενώ οι κινέζοι παραγωγοί πωλούσαν κυρίως σε εμπόρους. Δεύτερον, με βάση πολλές παρατηρήσεις που υποβλήθηκαν, πραγματοποιήθηκε προσαρμογή για τη διαφορά της ποιότητας και την αντίληψη αυτής της διαφοράς από την αγορά, μεταξύ του κινεζικού Ace-K και του ενωσιακού Ace-K. Επιπλέον, η κανονική αξία προσαρμόστηκε για ορισμένες έκτακτες δραστηριότητες έρευνας και ανάπτυξης (Ε&Α) καθώς και για τις δαπάνες προβολής που πραγματοποιήθηκαν από τον παραγωγό της Ένωσης κατά τη διάρκεια της περιόδου έρευνας. Τα έξοδα αυτά αναλύονται λεπτομερέστερα στην αιτιολογική σκέψη (67).
            
         3.5.   Περιθώρια ντάμπινγκ
   
   
               (28)
            
            
               Για καθέναν από τους συνεργαζόμενους παραγωγούς-εξαγωγείς, η Επιτροπή συνέκρινε τη σταθμισμένη μέση τιμή εξαγωγής ανά τύπο προϊόντος με τη σταθμισμένη μέση κανονική αξία, σύμφωνα με το άρθρο 2 παράγραφοι 11 και 12 του βασικού κανονισμού.
            
         
               (29)
            
            
               Σε αυτή τη βάση, τα προσωρινά σταθμισμένα μέσα περιθώρια ντάμπινγκ, εκπεφρασμένα ως ποσοστό της τιμής CIF (κόστος, ασφάλιση, ναύλος) στα σύνορα της Ένωσης, πριν από την καταβολή του δασμού, έχουν ως εξής:
               
                           Εταιρεία
                        
                        
                           Προσωρινό περιθώριο ντάμπινγκ
                        
                     
                           Anhui Jinhe Industrial Co., Ltd.
                        
                        
                           97,8 %
                        
                     
                           Suzhou Hope Technology Co., Ltd.
                        
                        
                           89,1 %
                        
                     
                           Anhui Vitasweet Food Ingredient Co., Ltd.
                        
                        
                           37,4 %
                        
                     
         
               (30)
            
            
               Για όλους τους άλλους παραγωγούς-εξαγωγείς της οικείας χώρας, η Επιτροπή καθόρισε το περιθώριο ντάμπινγκ με βάση τα διαθέσιμα στοιχεία, σύμφωνα με το άρθρο 18 του βασικού κανονισμού. Για τον σκοπό αυτό, η Επιτροπή προσδιόρισε το επίπεδο συνεργασίας των παραγωγών-εξαγωγέων. Το επίπεδο συνεργασίας είναι ο όγκος των εξαγωγών των συνεργαζόμενων παραγωγών-εξαγωγέων στην Ένωση, εκφρασμένος ως ποσοστό του συνολικού όγκου εξαγωγών — όπως αναφέρθηκε στο πλαίσιο των στατιστικών στοιχείων της Eurostat για τις εισαγωγές — από την οικεία χώρα προς την Ένωση.
            
         
               (31)
            
            
               Στην προκείμενη περίπτωση, το επίπεδο συνεργασίας είναι υψηλό, επειδή οι εξαγωγές των συνεργαζόμενων παραγωγών-εξαγωγέων προς την Ένωση αποτελούσαν το σύνολο των εξαγωγών προς την Ένωση κατά τη διάρκεια της περιόδου της έρευνας. Με βάση αυτά τα στοιχεία, η Επιτροπή αποφάσισε να βασίσει το περιθώριο ντάμπινγκ για όλες τις άλλες εταιρείες στο επίπεδο της συνεργαζόμενης εταιρείας με το μεγαλύτερο περιθώριο ντάμπινγκ.
            
         
               (32)
            
            
               Το προσωρινό περιθώριο ντάμπινγκ για όλες τις άλλες εταιρείες, εκφραζόμενο ως ποσοστό της τιμής CIF στα σύνορα της Ένωσης, πριν από την καταβολή του δασμού, είναι επομένως 97,8 %
               
                           Εταιρεία
                        
                        
                           Προσωρινό περιθώριο ντάμπινγκ
                        
                     
                           Anhui Jinhe Industrial Co., Ltd.
                        
                        
                           97,8 %
                        
                     
                           Suzhou Hope Technology Co., Ltd.
                        
                        
                           89,1 %
                        
                     
                           Anhui Vitasweet Food Ingredient Co., Ltd.
                        
                        
                           37,4 %
                        
                     
                           Όλες οι άλλες εταιρείες
                        
                        
                           97,8 %
                        
                     
         4.   ΖΗΜΙΑ
   
   4.1.   Προκαταρκτική παρατήρηση
   
   
               (33)
            
            
               Η ανάλυση αφορά μόνο μία εταιρεία. Έτσι, για λόγους εμπιστευτικότητας, οι περισσότεροι δείκτες παρουσιάζονται με δεικτοποιημένη μορφή ή ως εύρος τιμών.
            
         4.2.   Ορισμός του κλάδου παραγωγής και της παραγωγής της Ένωσης
   
   
               (34)
            
            
               Το ομοειδές προϊόν κατασκευαζόταν από έναν παραγωγό της Ένωσης κατά τη διάρκεια της περιόδου έρευνας, ο οποίος αποτελεί τον ενωσιακό κλάδο παραγωγής κατά την έννοια του άρθρου 4 παράγραφος 1 του βασικού κανονισμού.
            
         4.3.   Κατανάλωση της Ένωσης
   
   
               (35)
            
            
               Η Επιτροπή προσδιόρισε την κατανάλωση της Ένωσης με βάση τα στοιχεία που προσκόμισε ο ενωσιακός κλάδος παραγωγής, τις κινεζικές στατιστικές εξαγωγών και τα στοιχεία από τους κινέζους παραγωγούς-εξαγωγείς. Τα στοιχεία της Eurostat δεν προσφέρονταν για τον σκοπό αυτό, δεδομένου ότι το υπό εξέταση προϊόν εισάγεται υπό πολλούς κωδικούς ΣΟ, μαζί με πολλά άλλα προϊόντα. Ελλείψει παραγωγής Ace-K σε οποιαδήποτε τρίτη χώρα, όλες οι εισαγωγές στην Ένωση προέρχονταν από τη ΛΔΚ.
            
         
               (36)
            
            
               Η κατανάλωση της Ένωσης εξελίχθηκε ως εξής:
               
                  Πίνακας 1
               
               
                  Κατανάλωση της Ένωσης (σε τόνους)
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Δείκτης συνολικής κατανάλωσης στην Ένωση
                        
                        
                           100
                        
                        
                           104
                        
                        
                           110
                        
                        
                           104
                        
                     
                           
                              Πηγή: Στοιχεία που προέρχονται από τον κλάδο παραγωγής της Ένωσης, τους συνεργαζόμενους κινέζους παραγωγούς και τις κινεζικές στατιστικές εξαγωγών
                        
                     
         
               (37)
            
            
               Η κατανάλωση Ace-K στην Ένωση αυξήθηκε κατά περίπου 4 % κατά την υπό εξέταση περίοδο, λόγω, σύμφωνα με πληροφορίες, της αύξησης της ζήτησης προϊόντων χωρίς ζάχαρη στην Ένωση. Κατά το τελευταίο έτος της υπό εξέταση περιόδου διαπιστώθηκε μείωση της κατανάλωσης λόγω του αυξημένου ανταγωνισμού από άλλες (νέες) γλυκαντικές ουσίες. Ωστόσο, αυτή η μείωση φαίνεται να είναι προσωρινού χαρακτήρα και δεν υπάρχει σαφής ένδειξη στο πλαίσιο της έρευνας ότι η ζήτηση Ace-K θα μειωθεί περαιτέρω κατά τα προσεχή έτη.
            
         4.4.   Εισαγωγές από τη ΛΔΚ
   
   4.4.1.   Όγκος και μερίδιο αγοράς των εισαγωγών από τη ΛΔΚ
   
   
               (38)
            
            
               Η Επιτροπή προσδιόρισε τον όγκο των κινεζικών εισαγωγών βάσει των κινεζικών στατιστικών εξαγωγών, οι οποίες διασταυρώθηκαν με τα στοιχεία που υπέβαλαν οι τρεις παραγωγοί-εξαγωγείς από τη ΛΔΚ και αντιπροσωπεύουν το σύνολο των εξαγωγών του υπό εξέταση προϊόντος κατά την περίοδο της έρευνας.
            
         
               (39)
            
            
               Οι εισαγωγές στην Ένωση και το μερίδιο αγοράς των εισαγωγών από τη ΛΔΚ εξελίχθηκαν ως εξής:
               
                  Πίνακας 2
               
               
                  Όγκος των εισαγωγών (σε τόνους) και μερίδιο αγοράς
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος των εισαγωγών από τη ΛΔΚ
                        
                        
                           1 612
                        
                        
                           1 816
                        
                        
                           2 051
                        
                        
                           1 831
                        
                     
                           Μερίδιο αγοράς εισαγωγών από τη ΛΔΚ — Δείκτης
                        
                        
                           100
                        
                        
                           108
                        
                        
                           115
                        
                        
                           110
                        
                     
                           
                              Πηγή: Στοιχεία που προέρχονται από τους συνεργαζόμενους κινέζους παραγωγούς και τις κινεζικές στατιστικές εξαγωγών
                        
                     
         
               (40)
            
            
               Το επίπεδο των εισαγωγών από τη ΛΔΚ αυξήθηκε κατά 14 % κατά την υπό εξέταση περίοδο. Κατά την ίδια περίοδο, το μερίδιο αγοράς των κινεζικών εισαγωγών αυξήθηκε, επίσης, κατά 10 % και έφτασε σε 65 % — 80 % κατά την περίοδο της έρευνας.
            
         4.4.2.   Τιμές των εισαγωγών από τη ΛΔΚ και υποτιμολόγηση
   
   
               (41)
            
            
               Η Επιτροπή καθόρισε τις τιμές των εισαγωγών με βάση τα στοιχεία από τους συνεργαζόμενους παραγωγούς της ΛΔΚ. Η σταθμισμένη μέση τιμή CIF σε ευρώ ανά κιλό των εισαγωγών στην Ένωση από τη ΛΔΚ εξελίχθηκε ως εξής:
               
                  Πίνακας 3
               
               
                  Τιμές εισαγωγής CIF από τη ΛΔΚ (ευρώ/κιλό)
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Σταθμισμένες μέσες τιμές εισαγωγής
                        
                        
                           5,71
                        
                        
                           5,11
                        
                        
                           4,30
                        
                        
                           3,99
                        
                     
                           Δείκτης
                        
                        
                           100
                        
                        
                           90
                        
                        
                           75
                        
                        
                           70
                        
                     
                           
                              Πηγή: Στοιχεία που προέρχονται από τους συνεργαζόμενους κινέζους παραγωγούς και τις κινεζικές στατιστικές εξαγωγών
                        
                     
         
               (42)
            
            
               Οι μέσες τιμές των εισαγωγών από τη ΛΔΚ μειώθηκαν σταθερά κατά την εξεταζόμενη περίοδο κατά 30 %.
            
         
               (43)
            
            
               Η Επιτροπή καθόρισε την υποτιμολόγηση κατά την περίοδο της έρευνας συγκρίνοντας:
               
                           α)
                        
                        
                           τις σταθμισμένες μέσες τιμές πώλησης του μοναδικού παραγωγού της Ένωσης που χρεώθηκαν σε μη συνδεδεμένους πελάτες στην αγορά της Ένωσης, για τους τύπους προϊόντος που εξάγονται στην Ένωση από τους κινέζους παραγωγούς-εξαγωγείς, προσαρμοσμένες σε επίπεδο εργοστασίου, και
                        
                     
                           β)
                        
                        
                           τις αντίστοιχες σταθμισμένες μέσες τιμές ανά τύπο προϊόντος των εισαγωγών από τους συνεργαζόμενους παραγωγούς-εξαγωγείς στον πρώτο ανεξάρτητο πελάτη στην αγορά της Ένωσης, που καθορίστηκαν στη βάση κόστους, ασφάλισης και ναύλου (CIF), με τις κατάλληλες προσαρμογές για να ληφθούν υπόψη οι δασμοί (6,5 %) και τα έξοδα μετά την εισαγωγή.
                        
                     
         
               (44)
            
            
               Η σταθμισμένη μέση τιμή του κλάδου παραγωγής της Ένωσης συγκρίθηκε με τις αντίστοιχες σταθμισμένες μέσες τιμές ανά τύπο προϊόντος των εισαγωγών από τους συνεργαζόμενους παραγωγούς-εξαγωγείς για συναλλαγές στο ίδιο επίπεδο εμπορίου, μετά την αφαίρεση των εκπτώσεων και μειώσεων, καθώς και μετά τις προσαρμογές στην τιμή του ενωσιακού κλάδου παραγωγής για ποιοτική διαφορά και την αντίληψη αυτής της διαφοράς από την αγορά και τις δαπάνες για Ε&Α και τα έξοδα προβολής για τους ίδιους λόγους με εκείνους που αναφέρονται στην αιτιολογική σκέψη 27 ανωτέρω. Το αποτέλεσμα της σύγκρισης εκφράστηκε ως ποσοστό του κύκλου εργασιών του ενωσιακού παραγωγού κατά την περίοδο της έρευνας. Η Επιτροπή διαπίστωσε σταθμισμένο μέσο περιθώριο υποτιμολόγησης μεταξύ 18 % και 45 % από τις εισαγωγές στην αγορά της Ένωσης από τη ΛΔΚ.
            
         4.5.   Οικονομική κατάσταση του ενωσιακού κλάδου παραγωγής
   
   4.5.1.   Γενικές παρατηρήσεις
   
   
               (45)
            
            
               Σύμφωνα με το άρθρο 3 παράγραφος 5 του βασικού κανονισμού, η εξέταση του αντικτύπου των εισαγωγών που αποτελούν αντικείμενο ντάμπινγκ στον ενωσιακό κλάδο παραγωγής περιέλαβε αξιολόγηση όλων των οικονομικών δεικτών που επηρέασαν την κατάσταση του εν λόγω κλάδου κατά την υπό εξέταση περίοδο. Για τον προσδιορισμό της ζημίας, η Επιτροπή δεν προέβη σε διάκριση μεταξύ των μακροοικονομικών και των μικροοικονομικών δεικτών ζημίας, δεδομένου ότι ο μοναδικός παραγωγός της Ένωσης αποτελεί τον κλάδο παραγωγής της Ένωσης κατά την έννοια του άρθρου 4, παράγραφος 1 του βασικού κανονισμού. Η Επιτροπή αξιολόγησε τους οικονομικούς δείκτες βάσει στοιχείων που αφορούσαν τον μοναδικό παραγωγό της Ένωσης. Τα στοιχεία θεωρήθηκαν αντιπροσωπευτικά της οικονομικής κατάστασης του ενωσιακού κλάδου παραγωγής.
            
         
               (46)
            
            
               Οι οικονομικοί δείκτες είναι οι εξής: παραγωγή, παραγωγική ικανότητα, χρησιμοποίηση της παραγωγικής ικανότητας, όγκος πωλήσεων, μερίδιο αγοράς, ανάπτυξη, απασχόληση, παραγωγικότητα, μέγεθος του περιθωρίου ντάμπινγκ και ανάκαμψη από τις επιπτώσεις των προηγούμενων πρακτικών ντάμπινγκ, μέσος όρος τιμών μονάδας, κόστος μονάδας, κόστος εργασίας, αποθέματα, κερδοφορία, ταμειακές ροές, επενδύσεις, απόδοση επενδύσεων και ικανότητα άντλησης κεφαλαίων. Αυτά αναλύονται ως εξής.
            
         4.5.2.   Δείκτες ζημίας
   
   4.5.2.1.   Παραγωγή, παραγωγική ικανότητα και χρησιμοποίηση της παραγωγικής ικανότητας
   
   
               (47)
            
            
               Κατά την υπό εξέταση περίοδο, η συνολική παραγωγή, η παραγωγική ικανότητα και η χρησιμοποίηση της παραγωγικής ικανότητας της Ένωσης εξελίχθηκαν ως εξής:
               
                  Πίνακας 4
               
               
                  Παραγωγή, παραγωγική ικανότητα και χρησιμοποίηση της παραγωγικής ικανότητας
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος παραγωγής — Δείκτης
                        
                        
                           100
                        
                        
                           81
                        
                        
                           70
                        
                        
                           69
                        
                     
                           Παραγωγική ικανότητα — Δείκτης
                        
                        
                           100
                        
                        
                           100
                        
                        
                           100
                        
                        
                           100
                        
                     
                           Χρησιμοποίηση της παραγωγικής ικανότητας — Δείκτης
                        
                        
                           100
                        
                        
                           81
                        
                        
                           70
                        
                        
                           69
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (48)
            
            
               Ο όγκος της παραγωγής του κλάδου παραγωγής της Ένωσης μειώθηκε σταθερά, κατά 31 %. Πράγματι, κατά την υπό εξέταση περίοδο, ο παραγωγός της Ένωσης προέβη σε όλο και περισσότερες παύσεις λειτουργίας των εγκαταστάσεων παραγωγής ώστε να μειωθούν οι δαπάνες. Κατά την περίοδο της έρευνας, το εργοστάσιο ήταν, για τον λόγο αυτόν, κλειστό για τέσσερις μήνες συνολικά.
            
         
               (49)
            
            
               Η παραγωγική ικανότητα του κλάδου παραγωγής της Ένωσης παρέμεινε αμετάβλητη καθ' όλη τη διάρκεια της υπό εξέταση περιόδου, καθώς πολλά σημεία κόστους είναι σταθερά, ανεξάρτητα από την ικανότητα. Κατά συνέπεια, η χρησιμοποίηση της παραγωγικής ικανότητας μειώθηκε κατ' αναλογία με τον όγκο της παραγωγής.
            
         4.5.2.2.   Όγκος πωλήσεων και μερίδιο αγοράς
   
   
               (50)
            
            
               Ο όγκος των πωλήσεων του κλάδου παραγωγής της Ένωσης στην Ένωση σε μη συνδεδεμένους πελάτες και το μερίδιο αγοράς του σημείωσαν αρνητική εξέλιξη κατά την υπό εξέταση περίοδο:
               
                  Πίνακας 5
               
               
                  Όγκος πωλήσεων και μερίδιο αγοράς
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος πωλήσεων στην αγορά της Ένωσης — Δείκτης
                        
                        
                           100
                        
                        
                           89
                        
                        
                           82
                        
                        
                           87
                        
                     
                           Μερίδιο αγοράς -Δείκτης
                        
                        
                           100
                        
                        
                           86
                        
                        
                           74
                        
                        
                           84
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (51)
            
            
               Κατά την υπό εξέταση περίοδο, ο όγκος των πωλήσεων του παραγωγού της Ένωσης μειώθηκε συνολικά κατά 13 %, μολονότι η κατανάλωση αυξήθηκε κατά την περίοδο αυτή. Αυτή η αρνητική τάση περιλαμβάνει μια περίοδο ελαφράς ανάκαμψης του όγκου από το 2013 έως την περίοδο της έρευνας, η οποία μπορούσε να επιτευχθεί μόνο μέσω συμβάσεων με τιμές πώλησης που υπονόμευαν ακόμη περισσότερο τη βιωσιμότητα του κλάδου παραγωγής της Ένωσης.
            
         
               (52)
            
            
               Το μερίδιο αγοράς του κλάδου παραγωγής της Ένωσης μειώθηκε, επίσης, κατά 16 % κατά την υπό εξέταση περίοδο, αφενός διότι κάποιοι πελάτες άλλαξαν προμηθευτή και αφετέρου άλλοι πελάτες είχαν διπλό προμηθευτή, αυξάνοντας έτσι το μερίδιο των προμηθειών από τη ΛΔΚ.
            
         4.5.2.3.   Ανάπτυξη
   
   
               (53)
            
            
               Είναι σαφές ότι η ανάπτυξη του ενωσιακού κλάδου παραγωγής ήταν αρνητική, εάν ληφθεί υπόψη η προαναφερθείσα μείωση του μεριδίου αγοράς και η αύξηση της κατανάλωσης που αναφέρεται στην αιτιολογική σκέψη (37).
            
         4.5.2.4.   Απασχόληση
   
   
               (54)
            
            
               Κατά την υπό εξέταση περίοδο, η απασχόληση και η παραγωγικότητα εξελίχθηκαν ως εξής:
               
                  Πίνακας 6
               
               
                  Απασχόληση και παραγωγικότητα
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Αριθμός απασχολουμένων — Δείκτης
                        
                        
                           100
                        
                        
                           103
                        
                        
                           82
                        
                        
                           82
                        
                     
                           Παραγωγή σε τόνους ανά εργαζόμενο — Δείκτης
                        
                        
                           100
                        
                        
                           87
                        
                        
                           100
                        
                        
                           106
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (55)
            
            
               Από το 2011 έως το τέλος της περιόδου της έρευνας, ο κλάδος παραγωγής της Ένωσης μείωσε το προσωπικό του κατά περίπου ένα πέμπτο, για να αντιμετωπίσει τη μείωση της παραγωγής και λόγω των προσωρινών παύσεων λειτουργίας. Η παραγωγικότητα αυξήθηκε ελαφρώς κατά 6 % κατά τη διάρκεια της ίδιας περιόδου, ως συνέπεια της μείωσης του αριθμού εργαζομένων.
            
         4.5.2.5.   Κόστος εργασίας
   
   
               (56)
            
            
               Κατά την υπό εξέταση περίοδο, το μέσο εργατικό κόστος του ενωσιακού κλάδου παραγωγής εξελίχθηκε ως εξής:
               
                  Πίνακας 7
               
               
                  Μέσο κόστος εργασίας ανά εργαζόμενο
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Μέσο κόστος εργασίας ανά εργαζόμενο — Δείκτης
                        
                        
                           100
                        
                        
                           103
                        
                        
                           111
                        
                        
                           115
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (57)
            
            
               Το μέσο κόστος εργασίας του κλάδου παραγωγής της Ένωσης ανά εργαζόμενο αυξήθηκε κατά 15 % στη διάρκεια της υπό εξέταση περιόδου, επειδή, λόγω της μείωσης του προσωπικού έπρεπε να καταβληθούν αποζημιώσεις λόγω απόλυσης [βλ. αιτιολογική σκέψη (54)]. Επίσης, με βάση τα στοιχεία, στον χημικό τομέα εφαρμόστηκαν νέοι μισθολογικοί συντελεστές.
            
         4.5.2.6.   Μέγεθος του περιθωρίου ντάμπινγκ και ανάκαμψη από προηγούμενες πρακτικές ντάμπινγκ
   
   
               (58)
            
            
               Όλα τα περιθώρια ντάμπινγκ ήταν σημαντικά (βλ. αιτιολογική σκέψη 29 ανωτέρω). Ο αντίκτυπος του μεγέθους των πραγματικών περιθωρίων ντάμπινγκ στον ενωσιακό κλάδο παραγωγής ήταν σημαντικός, δεδομένου του όγκου και των τιμών των εισαγωγών από τη ΛΔΚ.
            
         
               (59)
            
            
               Η παρούσα έρευνα είναι η πρώτη έρευνα αντιντάμπινγκ για το υπό εξέταση προϊόν. Ως εκ τούτου, δεν υπάρχουν διαθέσιμα στοιχεία για την αξιολόγηση των επιπτώσεων πιθανού προηγούμενου ντάμπινγκ.
            
         4.5.2.7.   Τιμές και παράγοντες που επηρεάζουν τις τιμές
   
   
               (60)
            
            
               Οι μέσες σταθμισμένες μοναδιαίες τιμές πώλησης του ενωσιακού παραγωγού σε μη συνδεδεμένους πελάτες στην Ένωση εξελίχθηκαν ως εξής:
               
                  Πίνακας 8
               
               
                  Τιμές πώλησης στην Ένωση
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Μέση τιμή πώλησης στην Ένωση — Δείκτης
                        
                        
                           100
                        
                        
                           94
                        
                        
                           94
                        
                        
                           88
                        
                     
                           Μοναδιαίο κόστος παραγωγής — Δείκτης
                        
                        
                           100
                        
                        
                           106
                        
                        
                           117
                        
                        
                           119
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (61)
            
            
               Η μέση τιμή πώλησης του ενωσιακού κλάδου παραγωγής του ομοειδούς προϊόντος μειώθηκε κατά 12 % κατά την υπό εξέταση περίοδο, εν μέρει λόγω της έντονα αρνητικής τάσης των μέσων τιμών εισαγωγής από την ΛΔΚ [βλ. αιτιολογική σκέψη (42)].
            
         
               (62)
            
            
               Το μέσο κόστος παραγωγής του κλάδου παραγωγής της Ένωσης αυξήθηκε κατά 19 %. Αυτό οφείλεται κυρίως στην αύξηση της επίπτωσης των πάγιων εξόδων στον μειωμένο όγκο παραγωγής και πωλήσεων και στην αύξηση της τιμής της πρώτης ύλης.
            
         4.5.2.8.   Αποθέματα
   
   
               (63)
            
            
               Τα επίπεδα των αποθεμάτων του κλάδου παραγωγής της Ένωσης εξελίχθηκαν κατά την υπό εξέταση περίοδο ως εξής:
               
                  Πίνακας 9
               
               
                  Αποθέματα
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Τελικά αποθέματα — Δείκτης
                        
                        
                           100
                        
                        
                           98
                        
                        
                           89
                        
                        
                           94
                        
                     
                           Τελικά αποθέματα ως ποσοστό της παραγωγής — Δείκτης
                        
                        
                           100
                        
                        
                           121
                        
                        
                           126
                        
                        
                           135
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (64)
            
            
               Αν και τα τελικά αποθέματα μειώθηκαν κατά τη διάρκεια της υπό εξέταση περιόδου, λόγω των προσωρινών παύσεων της λειτουργίας των εγκαταστάσεων παραγωγής ώστε να μειωθεί το κόστος (βλ. αιτιολογική σκέψη 48), ως ποσοστό της παραγωγής αυξήθηκαν.
            
         4.5.2.9.   Κερδοφορία, ταμειακή ροή, επενδύσεις, απόδοση επενδύσεων και ικανότητα άντλησης κεφαλαίων
   
   
               (65)
            
            
               Η κερδοφορία, η ταμειακή ροή, οι επενδύσεις και η απόδοση επενδύσεων του ενωσιακού παραγωγού παρουσίασαν την παρακάτω εξέλιξη κατά την υπό εξέταση περίοδο:
               
                  Πίνακας 10
               
               
                  Κερδοφορία, ταμειακή ροή, επενδύσεις και απόδοση επενδύσεων
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Κερδοφορία των πωλήσεων στην Ένωση σε μη συνδεδεμένους πελάτες — Δείκτης
                        
                        
                           100
                        
                        
                           74
                        
                        
                           48
                        
                        
                           26
                        
                     
                           Ταμειακές ροές — Δείκτης
                        
                        
                           100
                        
                        
                           85
                        
                        
                           75
                        
                        
                           78
                        
                     
                           Επενδύσεις — Δείκτης
                        
                        
                           100
                        
                        
                           51
                        
                        
                           48
                        
                        
                           34
                        
                     
                           Απόδοση επενδύσεων — Δείκτης
                        
                        
                           100
                        
                        
                           68
                        
                        
                           44
                        
                        
                           25
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (66)
            
            
               Η Επιτροπή προσδιόρισε την κερδοφορία του ενωσιακού κλάδου παραγωγής εκφράζοντας το καθαρό προ φόρου κέρδος των πωλήσεων του ομοειδούς προϊόντος σε μη συνδεδεμένους πελάτες εντός της Ένωσης ως ποσοστό του κύκλου εργασιών των εν λόγω πωλήσεων. Για τον υπολογισμό της κερδοφορίας, η Επιτροπή αφαίρεσε από τα δηλωθέντα έξοδα όλα τα έξοδα Ε&Α και προβολής που θεωρήθηκαν έκτακτου χαρακτήρα, όπως αναφέρεται επίσης στην αιτιολογική σκέψη 27 ανωτέρω. Χωρίς την αφαίρεση αυτή, ο κλάδος παραγωγής της Ένωσης θα είχε καταλήξει σε ζημιογόνο κατάσταση κατά την περίοδο έρευνας. Παράλληλα με τη μείωση της κερδοφορίας, η καθαρή ταμειακή ροή, οι επενδύσεις και η απόδοση των επενδύσεων επίσης μειώθηκαν.
            
         
               (67)
            
            
               Ο κλάδος παραγωγής της Ένωσης ισχυρίστηκε ότι τα αφαιρεθέντα έξοδα Ε&Α και προβολής ήταν κανονικά και συνεχή έξοδα που συνδέονται με το υπό εξέταση προϊόν. Ωστόσο, η έρευνα κατέληξε στο συμπέρασμα ότι τα εν λόγω έξοδα σχετίζονται με ένα νέο προϊόν, μολονότι πρόκειται για προϊόν που εμπίπτει στο πεδίο κάλυψης του προϊόντος της παρούσας έρευνας. Αυτά τα έκτακτα και υψηλά έξοδα δεν θα προέκυπταν σε ένα κανονικό ή αντιπροσωπευτικό έτος για τον κλάδο παραγωγής της Ένωσης. Επιπλέον, τα έξοδα αυτά αφορούν την Ε&Α και την προβολή ενός προϊόντος που δεν πωλείτο σε σημαντικές ποσότητες στην αγορά της Ένωσης κατά τη διάρκεια της υπό εξέταση περιόδου.
            
         
               (68)
            
            
               Ακόμη και με την προαναφερόμενη εξαίρεση των δαπανών, η κερδοφορία του παραγωγού της Ένωσης μειώθηκε κατακόρυφα και σταθερά κατά την υπό εξέταση περίοδο. Η Επιτροπή εξέτασε το επίπεδο κερδοφορίας κατά την περίοδο της έρευνας και έκρινε την τάση της κερδοφορίας ζημιογόνα, λόγω της σαφούς και σημαντικής πτώσης που περιγράφεται ανωτέρω.
            
         
               (69)
            
            
               Η απότομη πτώση της κερδοφορίας οφειλόταν κυρίως στην σταθερή αύξηση του πάγιου κόστους ανά τόνο σε συνδυασμό με τη μείωση του όγκου παραγωγής και πωλήσεων. Επιπλέον, υπήρχε σαφής μείωση των μέσων τιμών, που οδήγησε στην αδυναμία του κλάδου παραγωγής της Ένωσης να διατηρήσει τα επίπεδα κέρδους και, ως εκ τούτου, η κερδοφορία μειώθηκε δραματικά. Όπως φαίνεται στον ανωτέρω πίνακα 10, οι άλλοι δείκτες επίδοσης ακολούθησαν παρόμοια τάση για την απόδοση επί του κύκλου εργασιών.
            
         
               (70)
            
            
               Η καθαρή ταμειακή ροή είναι η ικανότητα των παραγωγών της Ένωσης για αυτοχρηματοδότηση των δραστηριοτήτων τους. Εκφρασμένες σε δείκτες, οι καθαρές ταμειακές ροές εξελίχθηκαν αρνητικά κατά την υπό εξέταση περίοδο, με μείωση κατά 22 %, ως συνέπεια της μείωσης της κερδοφορίας.
            
         
               (71)
            
            
               Οι επενδύσεις του κλάδου παραγωγής της Ένωσης μειώθηκαν ακόμη περισσότερο. Ο όγκος των επενδύσεων κατά την περίοδο της έρευνας ήταν μόνο το ένα τρίτο περίπου του όγκου των επενδύσεων του 2011. Όσον αφορά την κερδοφορία, οι επενδύσεις στο νέο προϊόν δεν συνεκτιμήθηκαν στον παρόντα υπολογισμό.
            
         
               (72)
            
            
               Η απόδοση των επενδύσεων εκφράζει το ποσοστό κέρδους επί της καθαρής λογιστικής αξίας των επενδύσεων. Μειώθηκε έντονα και σταθερά από το 2011 έως την περίοδο έρευνας, φθάνοντας περίπου το 75 %.
            
         
               (73)
            
            
               Όντας μέρος ενός μεγάλου διεθνούς ομίλου, ο μοναδικός παραγωγός της Ένωσης δεν ισχυρίστηκε ότι η ικανότητά του για άντληση κεφαλαίων είχε μέχρι σήμερα πληγεί από τις ανωτέρω εξελίξεις. Ωστόσο, ο κλάδος παραγωγής της Ένωσης κατέστησε σαφές κατά τη διάρκεια της διαδικασίας ότι η τρέχουσα κατάσταση δεν μπορεί να συνεχιστεί.
            
         4.5.3.   Συμπέρασμα σχετικά με τη ζημία
   
   
               (74)
            
            
               Σημαντικές αρνητικές τάσεις σημειώθηκαν στους ακόλουθους οικονομικούς δείκτες: παραγωγή, χρησιμοποίηση της παραγωγικής ικανότητας, μερίδιο αγοράς, απασχόληση, όγκος πωλήσεων και τιμές πώλησης στην αγορά της Ένωσης. Τα αποθέματα (ως ποσοστό της παραγωγής) αυξήθηκαν, παρόλο που μειώθηκαν σε απόλυτους όρους. Οι επιπτώσεις της συνεχούς μείωσης των τιμών πώλησης, σε συνδυασμό με τη συνολική μείωση του όγκου των πωλήσεων, ήταν σημαντικές και οδήγησαν σε σημαντική μείωση του μεριδίου αγοράς, της κερδοφορίας, της απόδοσης των επενδύσεων και των ταμειακών ροών.
            
         
               (75)
            
            
               Το γεγονός ότι η αγορά της Ένωσης ελέγχεται από μεγάλους παράγοντες στον τομέα των τροφίμων και των ποτών και ότι αυτή η επιχειρηματική δραστηριότητα διεξάγεται μέσω ετήσιων συμβάσεων σημαίνει ότι, στον τομέα αυτό, ο ενωσιακός κλάδος παραγωγής είναι ιδιαίτερα ευάλωτος σε μειώσεις του όγκου των πωλήσεων και των τιμών, ακόμη και αν αυτές αφορούν μικρό αριθμό πελατών.
            
         
               (76)
            
            
               Από την άλλη πλευρά, η παραγωγικότητα βελτιώθηκε. Εντούτοις, η βελτίωση αυτή ήταν συνέπεια της μείωσης του αριθμού των εργαζομένων λόγω της μείωσης της ζήτησης και, κατά συνέπεια, της παραγωγής, με αποτέλεσμα την απόλυση εργαζομένων. Ως εκ τούτου, υπό αυτές τις συνθήκες, η αύξηση της παραγωγικότητας δεν μπορεί να θεωρηθεί θετικό στοιχείο.
            
         
               (77)
            
            
               Η κατανάλωση της Ένωσης αυξήθηκε επίσης. Ωστόσο, ο κλάδος παραγωγής της Ένωσης δεν ήταν σε θέση να επωφεληθεί από αυτήν, λόγω της πτώσης τόσο του όγκου των πωλήσεων όσο και των τιμών πώλησης που αναφέρονται ανωτέρω.
            
         
               (78)
            
            
               Ένα ενδιαφερόμενο μέρος αμφισβήτησε την ύπαρξη ζημίας. Το εν λόγω μέρος υποστήριξε ότι η κατάσταση του κλάδου παραγωγής της Ένωσης κατά τη διάρκεια της περιόδου έρευνας ήταν κανονική. Ισχυρίστηκε ότι ο ενωσιακός κλάδος παραγωγής είχε απολέσει την προστασία των διπλωμάτων ευρεσιτεχνίας και, ως εκ τούτου, τη δεσπόζουσα θέση στην αγορά. Επομένως, θα πρέπει πλέον να αποδεχθεί χαμηλότερα κέρδη και μικρότερο όγκο πωλήσεων.
            
         
               (79)
            
            
               Αυτό το επιχείρημα είναι αβάσιμο. Το κύριο δίπλωμα ευρεσιτεχνίας που αφορούσε την παραγωγή έληξε το 2005 (δύο μικρότερα διπλώματα ευρεσιτεχνίας έληξαν πριν και μετά την ημερομηνία αυτή). Μετά τη λήξη της ισχύος του δίπλωμα ευρεσιτεχνίας που αφορούσε την παραγωγή το 2005, και πολύ πριν από την υπό εξέταση περίοδο, εισήλθαν στην αγορά νέοι παράγοντες, συγκεκριμένα οι κινέζοι παραγωγοί-εξαγωγείς, και, έκτοτε, η παρουσία τους σταδιακά αυξήθηκε. Το 2009, πολύ πριν από την έναρξη της υπό εξέταση περιόδου, το μερίδιο αγοράς του κλάδου παραγωγής της Ένωσης μειώθηκε από την έως τότε δεσπόζουσα θέση κάτω από το 50 %. Έως το 2011, που άρχισε η υπό εξέταση περίοδος, το μερίδιο αγοράς των κινέζικων εισαγωγών στην αγορά της Ένωσης ήδη υπερέβαινε κατά πολύ το μερίδιο αγοράς του κλάδου παραγωγής της Ένωσης. Ως εκ τούτου, πράγματι, η λήξη της ισχύος της προστασίας του διπλώματος ευρεσιτεχνίας το 2005, οδήγησε σε μια αγορά με περισσότερους από έναν παράγοντες.
            
         
               (80)
            
            
               Περαιτέρω, η ζημιογόνος κατάσταση έχει αναλυθεί κατά την υπό εξέταση περίοδο, δηλαδή από το 2011 έως το 2014 ή έξι ολόκληρα έτη μετά το δίπλωμα ευρεσιτεχνίας που αφορούσε την παραγωγή. Η εξέλιξη της πλειονότητας των δεικτών της ζημίας για την εν λόγω περίοδο (2011 — περίοδος έρευνας) ήταν εξαιρετικά αρνητική για τον κλάδο παραγωγής της Ένωσης. Πιο συγκεκριμένα, είχε χάσει μερίδιο της αγοράς, μείωσε τις τιμές πωλήσεων, αντιμετώπισε απότομη μείωση της κερδοφορίας και των υπόλοιπων δεικτών που εξετάζονται ανωτέρω, η παραγωγικότητα μειώθηκε, χρειάστηκαν παύσεις λειτουργίας ώστε να μειωθεί το κόστος, ενώ δεν υπήρξαν οφέλη από την αυξανόμενη κατανάλωση, όπως εξηγείται στην αιτιολογική σκέψη 74 ανωτέρω. Μια τέτοια οικονομική κατάσταση δεν μπορεί να εξηγηθεί απλώς από τη δυνατότητα εισόδου νέων παραγόντων στην αγορά, η οποία είναι η συνέπεια της λήξης της προστασίας της ευρεσιτεχνίας. Σε κάθε περίπτωση, η παρούσα κατάσταση δεν μπορεί να θεωρηθεί κανονική υπό την έννοια μιας βιώσιμης και υγιούς κατάστασης. Πρώτον, το δίπλωμα ευρεσιτεχνίας που αφορούσε την παραγωγή έληξε πολύ πριν από την υπό εξέταση περίοδο και, ως εκ τούτου, υπήρχε επαρκής χρόνος για τον κλάδο παραγωγής της Ένωσης να αντιδράσει στην έλλειψη προστασίας. Αφετέρου, ακόμη και αν η λήξη της προστασίας της ευρεσιτεχνίας θα μπορούσε να επιφέρει κάποια μείωση της απόδοσης, τα επίπεδα των δεικτών της ζημίας κατά την περίοδο της έρευνας είναι πολύ χαμηλά για έναν βιώσιμο και υγιή κλάδο παραγωγής. Επιπλέον, παρά την απώλεια της προστασίας της ευρεσιτεχνίας, ο κλάδος παραγωγής της Ένωσης διατήρησε την υγιή οικονομική και δημοσιονομική του κατάσταση μέχρι το 2011.
            
         
               (81)
            
            
               Στη βάση αυτή, το επιχείρημα ότι ο κλάδος παραγωγής της Ένωσης δεν υπέστη ζημία, πρέπει να απορριφθεί. Η λήξη της προστασίας της ευρεσιτεχνίας, ωστόσο, αναλύεται περαιτέρω ως παράγοντας που συνέβαλε στη ζημία που υπέστη ο κλάδος παραγωγής της Ένωσης.
            
         
               (82)
            
            
               Βάσει των ανωτέρω, σε αυτό το στάδιο η Επιτροπή κατέληξε στο συμπέρασμα ότι ο ενωσιακός κλάδος παραγωγής υπέστη σημαντική ζημία κατά την έννοια του άρθρου 3 παράγραφος 5 του βασικού κανονισμού.
            
         5.   ΑΙΤΙΩΔΗΣ ΣΥΝΑΦΕΙΑ
   
   
               (83)
            
            
               Σύμφωνα με το άρθρο 3 παράγραφος 6 του βασικού κανονισμού, η Επιτροπή εξέτασε αν οι εισαγωγές από την οικεία χώρα που αποτελούν αντικείμενο ντάμπινγκ προκάλεσαν σημαντική ζημία στον ενωσιακό κλάδο παραγωγής. Σύμφωνα με το άρθρο 3 παράγραφος 7 του βασικού κανονισμού, η Επιτροπή εξέτασε επίσης κατά πόσον άλλοι γνωστοί παράγοντες θα μπορούσαν κατά το ίδιο χρονικό διάστημα να είχαν προκαλέσει ζημία στον ενωσιακό κλάδο παραγωγής. Η Επιτροπή εξασφάλισε ότι ενδεχόμενη ζημία που προκλήθηκε από παράγοντες άλλους από τις εισαγωγές από την οικεία χώρα που αποτελούν αντικείμενο ντάμπινγκ δεν οφειλόταν στις εισαγωγές που αποτελούν αντικείμενο ντάμπινγκ. Οι παράγοντες αυτοί είναι: α) οι επιδόσεις του ενωσιακού κλάδου παραγωγής στις εξαγωγικές αγορές, β) η απώλεια της προστασίας της ευρεσιτεχνίας και γ) η επιχειρηματική στρατηγική του κλάδου παραγωγής της Ένωσης.
            
         5.1.   Επιπτώσεις των εισαγωγών που αποτελούν αντικείμενο ντάμπινγκ
   
   
               (84)
            
            
               Η επιδείνωση της κατάστασης του κλάδου παραγωγής της Ένωσης κατά την υπό εξέταση περίοδο συνέπεσε με την αύξηση των εισαγωγών σε τιμές ντάμπινγκ καταγωγής ΛΔΚ. Κατά την υπό εξέταση περίοδο οι όγκοι των εισαγωγών αυξήθηκαν κατά 14 % και οι τιμές τους μειώθηκαν κατά 30 %. Αυτό οδήγησε σε αύξηση του μεριδίου αγοράς κατά 10 % για τους κινέζους εξαγωγείς. Την ίδια στιγμή, ο κλάδος παραγωγής της Ένωσης απώλεσε μερίδιο αγοράς, οι τιμές πώλησης είχαν πτωτικές τάσεις και ο όγκος των πωλήσεων σημείωσε επίσης αρνητική εξέλιξη.
            
         
               (85)
            
            
               Ειδικότερα, τα μεγάλα περιθώρια υποτιμολόγησης, μεταξύ 18 % και 45 %, είναι περαιτέρω δείκτες του γεγονότος ότι οι εισαγωγές που αποτέλεσαν αντικείμενο ντάμπινγκ από την υπό εξέταση χώρα άσκησαν σημαντική πίεση στις τιμές του κλάδου παραγωγής της Ένωσης.
            
         
               (86)
            
            
               Η πτώση του όγκου των πωλήσεων μείωσε την ικανότητα του κλάδου παραγωγής της Ένωσης να απορροφήσει το πάγιο κόστος. Οι εισαγωγές σε χαμηλές τιμές από την υπό εξέταση χώρα οδήγησαν στην αδυναμία του κλάδου παραγωγής της Ένωσης να διατηρήσει τα επίπεδα κέρδους και, ως εκ τούτου, η κερδοφορία μειώθηκε δραστικά (βλ. πίνακα 10).
            
         
               (87)
            
            
               Ο κλάδος παραγωγής της Ένωσης και άλλα ενδιαφερόμενα μέρη ισχυρίστηκαν ότι οι δύο μεγαλύτεροι κινέζοι παραγωγοί-εξαγωγείς συμμετείχαν στον «πόλεμο τιμών» κατά την υπό εξέταση περίοδο και ότι έγινε μια προσπάθεια εξαγοράς. Στην πραγματικότητα, στις αρχές του 2015, λίγο μετά την περίοδο έρευνας, ένας από αυτούς τους συνεργαζόμενους παραγωγούς-εξαγωγείς, η εταιρεία Suzhou Hope Technology Co., Ltd, υπέβαλε αίτηση προστασίας έναντι πτώχευσης, σύμφωνα με το κινεζικό δίκαιο. Η σταθερή και συνεχής πτωτική εξέλιξη των τιμών των δύο μεγαλύτερων κινέζων εξαγωγέων οδήγησε, στην πραγματικότητα, σε τιμές πώλησης σε μη βιώσιμα επίπεδα. Οι εν λόγω τιμές ήταν σημαντικά χαμηλότερες από τις τιμές του ενωσιακού κλάδου παραγωγής και οδήγησαν, επίσης, στην επιδείνωση της κατάστασης του κλάδου παραγωγής της Ένωσης. Αυτό από πλευράς παραγωγής, χρησιμοποίησης της παραγωγικής ικανότητας, μεριδίου αγοράς, απασχόληση, όγκου πωλήσεων και τιμών πώλησης στην αγορά της Ένωσης.
            
         
               (88)
            
            
               Βάσει των ανωτέρω, η Επιτροπή κατέληξε στο συμπέρασμα ότι η επιδεινούμενη κατάσταση του ενωσιακού κλάδου παραγωγής συνέπεσε με τη σημαντική αύξηση των εισαγωγών σε τιμές που αποτελούν αντικείμενο ντάμπινγκ και ότι οι εισαγωγές αυτές είχαν καθοριστικό ρόλο στη σημαντική ζημία που υπέστη ο ενωσιακός κλάδος παραγωγής. Οι τιμές πώλησης των παραγωγών-εξαγωγέων μειώθηκαν κατά 30 % την περίοδο της έρευνας. Με τη συνεχή μείωση της μοναδιαίας τιμής πώλησης κατά την υπό εξέταση περίοδο, οι παραγωγοί από την οικεία χώρα ήταν σε θέση να αυξήσουν το μερίδιό τους στην αγορά. Με βάση την σαφώς αποδειχθείσα χρονική σύμπτωση μεταξύ, αφενός, του επιπέδου των εισαγωγών που αποτελούσαν αντικείμενο ντάμπινγκ σε συνεχώς χαμηλότερες τιμές και, αφετέρου, της μείωσης του όγκου των πωλήσεων και της συμπίεσης των τιμών του ενωσιακού κλάδου παραγωγής, συνάγεται το συμπέρασμα ότι οι εισαγωγές ντάμπινγκ ευθύνονταν για τη ζημιογόνο κατάσταση του κλάδου παραγωγής της Ένωσης.
            
         5.2.   Επιπτώσεις άλλων παραγόντων
   
   5.2.1.   Εξαγωγικές επιδόσεις του κλάδου παραγωγής της Ένωσης
   
   
               (89)
            
            
               Η εξέλιξη του όγκου και της μέσης αξίας των εξαγωγών του κλάδου παραγωγής της Ένωσης κατά την εξεταζόμενη περίοδο είχε ως εξής:
               
                  Πίνακας 11
               
               
                  Εξαγωγικές επιδόσεις του ενωσιακού κλάδου παραγωγής
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος εξαγωγών
                           Δείκτης
                        
                        
                           100
                        
                        
                           87
                        
                        
                           75
                        
                        
                           72
                        
                     
                           Μέση τιμή
                           Δείκτης
                        
                        
                           100
                        
                        
                           112
                        
                        
                           108
                        
                        
                           98
                        
                     
                           
                              Πηγή: Στοιχεία που παρέχονται από τον κλάδο παραγωγής της Ένωσης
                        
                     
         
               (90)
            
            
               Οι εξαγωγικές επιδόσεις του κλάδου παραγωγής της Ένωσης ήταν παρόμοιες με τις πωλήσεις του κλάδου στην αγορά της Ένωσης, από πλευράς όγκου, αν και οι τιμές διατηρήθηκαν σε υψηλότερα επίπεδα εκφραζόμενες σε ευρώ. Αυτή η διαφορά στην εξέλιξη των τιμών μπορεί εν μέρει να αποδοθεί στην εξέλιξη των συναλλαγματικών ισοτιμιών μεταξύ ευρώ και δολαρίου κατά την υπό εξέταση περίοδο. Ως εκ τούτου, η Επιτροπή καταλήγει στο συμπέρασμα ότι, αν και οι εξαγωγικές επιδόσεις ήταν επίσης αρνητικές, δεν εξηγούν τη ζημία που υπέστη ο κλάδος παραγωγής της Ένωσης στην αγορά της Ένωσης.
            
         5.2.2.   Απώλεια της προστασίας των διπλωμάτων ευρεσιτεχνίας
   
   
               (91)
            
            
               Ορισμένα ενδιαφερόμενα μέρη ισχυρίστηκαν ότι η ζημία που υπέστη ο κλάδος παραγωγής της Ένωσης θα μπορούσε να αποδοθεί στην απώλεια της προστασίας του διπλώματος ευρεσιτεχνίας για το Ace-K από τον μοναδικό παραγωγό της Ένωσης. Αυτό το επιχείρημα είναι αβάσιμο. Όπως εξηγείται στην αιτιολογική σκέψη 79, μετά τη λήξη της ισχύος του διπλώματος ευρεσιτεχνίας που αφορούσε την παραγωγή το 2005 εισήλθαν στην αγορά νέοι παράγοντες, συγκεκριμένα οι κινέζοι παραγωγοί-εξαγωγείς, και, έκτοτε, η παρουσία τους σταδιακά αυξήθηκε. Το 2009, πολύ πριν από την έναρξη της υπό εξέταση περιόδου, το μερίδιο αγοράς του κλάδου παραγωγής της Ένωσης μειώθηκε από τη δεσπόζουσα θέση που του παρείχε η προστασία μέσω του διπλώματος ευρεσιτεχνίας κάτω από το 50 %. Έως το 2011, που άρχισε η υπό εξέταση περίοδος, το μερίδιο αγοράς των κινέζικων εισαγωγών στην αγορά της Ένωσης υπερέβαινε κατά πολύ το μερίδιο αγοράς του κλάδου παραγωγής της Ένωσης. Ως εκ τούτου, πράγματι, η λήξη της ισχύος της προστασίας του διπλώματος ευρεσιτεχνίας οδήγησε σε μια αγορά με περισσότερους από έναν παράγοντες.
            
         
               (92)
            
            
               Ωστόσο, από την έρευνα διαπιστώθηκε σημαντική ζημία για τον κλάδο παραγωγής της Ένωσης. Με βάση τα συμπεράσματα της ζημίας, θεωρείται ότι ο κλάδος παραγωγής της Ένωσης διατήρησε μια υγιή οικονομική και δημοσιονομική κατάσταση μέχρι το 2011 και στη συνέχεια άρχισε να επιδεινώνεται. Δηλαδή, επί έξι έτη μετά τη λήξη ισχύος του διπλώματος ευρεσιτεχνίας ή μετά από μια αρκετά μακρά χρονική περίοδο κατά την οποία θα μπορούσε να αντιδράσει ο ενωσιακός κλάδος παραγωγής. Ως εκ τούτου, είναι ατεκμηρίωτο ότι η κατάσταση του κλάδου παραγωγής της Ένωσης επιδεινώθηκε επειδή υπήρχαν περισσότεροι παράγοντες στην αγορά. Η κατάσταση του ενωσιακού κλάδου παραγωγής μάλλον επιδεινώθηκε λόγω των στρατηγικών τιμολόγησης των νέων παραγόντων, οι οποίες οδήγησαν στην αύξηση του όγκου των εισαγωγών σε μη βιώσιμες χαμηλές τιμές και στη σημαντική υποτιμολόγηση.
            
         
               (93)
            
            
               Επομένως, η Επιτροπή κατέληξε σε αυτό το στάδιο στο συμπέρασμα ότι η απώλεια της προστασίας του διπλώματος ευρεσιτεχνίας δεν συνέβαλε στη σημαντική ζημία που υπέστη ο ενωσιακός κλάδος παραγωγής.
            
         5.2.3.   Επιχειρηματική στρατηγική
   
   5.2.3.1.   Τιμολογιακή στρατηγική του ενωσιακού κλάδου παραγωγής
   
   
               (94)
            
            
               Ένα ενδιαφερόμενο μέρος ισχυρίστηκε ότι η ζημία που υπέστη ο κλάδος παραγωγής της Ένωσης οφείλεται στην απόφασή του να διατηρήσει τη θέση του στην αγορά της Ένωσης ως παραγωγός προϊόντων υψηλής ποιότητας. Αντιθέτως, η έρευνα κατέληξε στο συμπέρασμα ότι η στρατηγική αυτή εξασφάλισε την επιβίωσή του. Το να προσπαθούσε να ανταγωνιστεί μόνο ως προς την τιμή θα οδηγούσε στο κλείσιμο των επιχειρήσεων Ace-K, αφού οι τιμές εισαγωγής με ντάμπινγκ είχαν μειωθεί σε μη βιώσιμα επίπεδα. Το μη βιώσιμο ύψος των τιμών εισαγωγής επιβεβαιώνεται και από το γεγονός ότι ο δεύτερος μεγαλύτερος παραγωγός-εξαγωγέας, για τον οποίο το Ace-K αντιπροσωπεύει το κύριο τμήμα του συνολικού κύκλου εργασιών του, υπέβαλε αίτηση προστασίας έναντι πτώχευσης σύμφωνα με το κινεζικό δίκαιο, στις αρχές του 2015.
            
         5.2.3.2.   Σημαντικές δαπάνες Ε&Α και έξοδα προβολής που πραγματοποίησε ο κλάδος παραγωγής της Ένωσης
   
   
               (95)
            
            
               Προβλήθηκε ο ισχυρισμός από ένα ενδιαφερόμενο μέρος ότι η ζημία που υπέστη ο κλάδος παραγωγής της Ένωσης οφειλόταν στη δαπάνη για την ανάπτυξη ενός νέου προϊόντος κατά την υπό εξέταση περίοδο. Θα πρέπει να σημειωθεί ότι η εν λόγω δαπάνη συνδεόταν με την Ε&Α και την προβολή ενός νέου προϊόντος που περιέχει Ace-K. Ωστόσο, όπως εξηγείται στην αιτιολογική σκέψη (66), το κόστος της εν λόγω καινοτομίας δεν ελήφθη υπόψη κατά την ανάλυση της ζημίας και, επομένως, η διαπίστωση ύπαρξης σημαντικής ζημίας δεν θα μπορούσε να επηρεαστεί από την εν λόγω δαπάνη.
            
         
               (96)
            
            
               Επομένως, συνάγεται το συμπέρασμα ότι η επιχειρηματική στρατηγική που ακολούθησε ο κλάδος παραγωγής της Ένωσης δεν συνέβαλε στη σημαντική ζημία που υπέστη ο κλάδος παραγωγής της Ένωσης.
            
         5.3.   Συμπέρασμα σχετικά με την αιτιώδη συνάφεια
   
   
               (97)
            
            
               Η ζημία στο πλαίσιο της παρούσας έρευνας είναι σαφής και εκτείνεται στους περισσότερους δείκτες, όπως περιγράφεται ανωτέρω. Η ζημία είναι σαφής, τόσο από πλευράς όγκου (ιδίως μερίδιο αγοράς, παραγωγή, χρησιμοποίηση της παραγωγικής ικανότητας, όγκος των πωλήσεων στην αγορά της Ένωσης και απασχόληση) και τιμών (μέσες τιμές πώλησης), όσο και από πλευράς δεικτών επίδοσης (κερδοφορία, απόδοση των επενδύσεων, επενδύσεις και ταμειακή ροή). Υπάρχει σαφής χρονική σύμπτωση ανάμεσα στην αύξηση του όγκου και του μεριδίου αγοράς των εισαγωγών σε χαμηλές τιμές και πρακτική ντάμπινγκ αφενός και, αφετέρου, με την αρνητική εξέλιξη της οικονομικής κατάστασης του κλάδου παραγωγής της Ένωσης. Ενώ οι πτυχές που αφορούν τον όγκο είναι πιο έντονες, υπάρχει σαφής συσχέτιση ανάμεσα στην απότομη επιδείνωση των πωλήσεων και του όγκου παραγωγής και στην επακόλουθη επιδείνωση των χρηματοοικονομικών δεικτών.
            
         
               (98)
            
            
               Η Επιτροπή διαχώρισε και διέκρινε τις επιπτώσεις όλων των γνωστών παραγόντων στην κατάσταση του ενωσιακού κλάδου παραγωγής από τις ζημιογόνες επιπτώσεις των εισαγωγών που αποτελούν αντικείμενο ντάμπινγκ. Η Επιτροπή δεν εντόπισε άλλα στοιχεία που θα μπορούσαν να έχουν συμβάλει στη ζημία.
            
         
               (99)
            
            
               Ως εκ τούτου, η Επιτροπή κατέληξε στο συμπέρασμα ότι οι εισαγωγές που αποτέλεσαν αντικείμενο ντάμπινγκ προκάλεσαν τη σημαντική ζημία που υπέστη ο κλάδος παραγωγής της Ένωσης και ότι δεν υφίστανται άλλοι παράγοντες που να διασπούν την αιτιώδη συνάφεια.
            
         6.   ΣΥΜΦΕΡΟΝ ΤΗΣ ΕΝΩΣΗΣ
   
   
               (100)
            
            
               Σύμφωνα με το άρθρο 21 του βασικού κανονισμού, η Επιτροπή εξέτασε κατά πόσο θα μπορούσε να συναγάγει το συμπέρασμα ότι δεν ήταν προς το συμφέρον της Ένωσης να ληφθούν μέτρα στη συγκεκριμένη περίπτωση, παρά το ζημιογόνο ντάμπινγκ. Ο προσδιορισμός του συμφέροντος της Ένωσης βασίστηκε στην εκτίμηση όλων των διαφόρων επιμέρους συμφερόντων, συμπεριλαμβανομένων των συμφερόντων του ενωσιακού κλάδου παραγωγής, των εισαγωγέων και των χρηστών.
            
         6.1.   Συμφέρον του ενωσιακού κλάδου παραγωγής
   
   
               (101)
            
            
               Η έρευνα απέδειξε ότι ο ενωσιακός κλάδος παραγωγής υπέστη σοβαρή ζημία, η οποία προκλήθηκε από τις εισαγωγές από τη ΛΔΚ που αποτελούν αντικείμενο ντάμπινγκ. Σχεδόν όλοι οι δείκτες ζημίας έδειξαν αρνητικές τάσεις κατά την υπό εξέταση περίοδο, ιδίως όσον αφορά τον όγκο παραγωγής, τον όγκο των πωλήσεων, τις τιμές πωλήσεων, την απασχόληση, το μερίδιο της αγοράς και την κερδοφορία. Η καθοδική τάση επιβεβαιώθηκε επίσης για άλλους δείκτες που αφορούν την οικονομική επίδοση, όπως η ταμειακή ροή και η απόδοση επενδύσεων.
            
         
               (102)
            
            
               Μετά την επιβολή των μέτρων, αναμένεται ότι οι τιμές εισαγωγής θα αυξηθούν και ότι ο ενωσιακός κλάδος παραγωγής θα απαλλαγεί, εν μέρει, από την έντονη πίεση επί των τιμών, που ασκείται επί του παρόντος από τις εισαγωγές που αποτελούν αντικείμενο ντάμπινγκ. Εάν δεν ληφθούν μέτρα, η κατάσταση του ενωσιακού κλάδου παραγωγής είναι πολύ πιθανό να επιδεινωθεί περαιτέρω. Περαιτέρω απώλειες του όγκου των πωλήσεων και του μεριδίου αγοράς είναι πολύ πιθανές, καθώς η πίεση επί των τιμών από τις εισαγωγές που αποτελούν αντικείμενο ντάμπινγκ θα συνεχιστεί και ο κλάδος παραγωγής της Ένωσης θα αναγκαστεί να μειώσει ακόμη περισσότερο τα επίπεδα των τιμών του. Από την άλλη πλευρά, δεν συντρέχει λόγος να διαπιστωθεί ότι, ελλείψει μέτρων, η πίεση επί των τιμών θα μεταστραφεί και ότι δεν ακολουθήσει τις τάσεις που παρατηρήθηκαν κατά την υπό εξέταση περίοδο. Δεν μπορεί να αποκλειστεί ότι, ελλείψει μέτρων, ο ενωσιακός κλάδος παραγωγής θα αναγκαστεί να σταματήσει εντελώς την παραγωγή Ace-K μεσοπρόθεσμα, με επακόλουθο την απώλεια θέσεων εργασίας στην Ένωση. Αυτό, επίσης, θα καταστούσε την Ένωση εξαρτημένη από εισαγωγές από τη ΛΔΚ.
            
         
               (103)
            
            
               Επομένως, σε αυτό το στάδιο, η Επιτροπή συνάγει το συμπέρασμα ότι η επιβολή δασμών αντιντάμπινγκ θα ήταν προς το συμφέρον του ενωσιακού κλάδου παραγωγής.
            
         6.2.   Συμφέρον των μη συνδεδεμένων εισαγωγέων
   
   
               (104)
            
            
               Από τους 25 που ειδοποιήθηκαν, μόνο τρεις εισαγωγείς υπέβαλαν απαντήσεις στο ερωτηματολόγιο. Οι παραγωγοί αυτοί αντιπροσωπεύουν περίπου το 13 % των συνολικών εισαγωγών Ace-K από τη ΛΔΚ. Οι εν λόγω εταιρείες υποβλήθηκαν σε επιτόπιες επαληθεύσεις.
            
         
               (105)
            
            
               Εισαγωγές Ace-K από τη ΛΔΚ αντιπροσωπεύουν λιγότερο από το 10 % του συνολικού κύκλου εργασιών αυτών των εισαγωγέων κατά την περίοδο της έρευνας (για δύο από αυτούς, ακόμη λιγότερο και από 1 %).
            
         
               (106)
            
            
               Και οι τρεις συνεργαζόμενοι εισαγωγείς ισχυρίστηκαν ότι οι δασμοί θα είχαν αρνητικές επιπτώσεις στις δραστηριότητές τους, δεδομένου ότι θα οδηγούσαν αναπόφευκτα σε αύξηση των τιμών. Ένας εισαγωγέας τόνισε τη σημασία ύπαρξης δύο πηγών εφοδιασμού για τους πελάτες του.
            
         
               (107)
            
            
               Ένας άλλος εισαγωγέας ισχυρίστηκε ότι το Ace-K δεν υποκαθίσταται εύκολα για τα προϊόντα που το περιέχουν, τα οποία ήδη διατίθενται στην αγορά. Νέα προϊόντα θα πρέπει να αναπτυχθούν με εναλλακτικές γλυκαντικές ύλες αντί για το υπό εξέταση προϊόν.
            
         
               (108)
            
            
               Η Επιτροπή διαπίστωσε ότι οι εισαγωγείς θα μπορούσαν πράγματι να επηρεαστούν αρνητικά από τα μέτρα, αλλά σε πολύ περιορισμένο βαθμό. Το Ace-Κ αποτελεί μικρό μόνο μέρος της επιχειρηματικής δραστηριότητας για τους εισαγωγείς, οι οποίοι έχουν αρκετά ευρύ χαρτοφυλάκιο προϊόντων. Επιπλέον, επειδή τα μέτρα θα αποκαθιστούσαν απλώς τον θεμιτό ανταγωνισμό στην αγορά της Ένωσης, θεωρείται ότι τα μέτρα αντιντάμπινγκ δεν θα αποτρέψουν τους εισαγωγείς από την πώληση του υπό εξέταση προϊόντος στην Ένωση.
            
         
               (109)
            
            
               Στο ίδιο πνεύμα, επειδή οι εισαγωγείς και οι τελικοί χρήστες έχουν τονίσει την ανάγκη να υπάρχουν δύο πηγές εφοδιασμού, τα μέτρα είναι πολύ πιθανόν να ενισχύσουν, αντί να παρεμποδίσουν, τη δυνατότητα διπλής τροφοδοσίας. Αυτό οφείλεται στο γεγονός ότι, χωρίς την εφαρμογή μέτρων, ο κλάδος παραγωγής της Ένωσης είναι πολύ πιθανόν να αποκλειστεί από την αγορά.
            
         
               (110)
            
            
               Ως εκ τούτου, από τις διαθέσιμες πληροφορίες καθίσταται σαφές ότι η επιβολή μέτρων θα είχε πολύ περιορισμένο αντίκτυπο στους εισαγωγείς, ίσως και καθόλου, και ότι αυτός ο αντίκτυπος θα ήταν σαφώς μικρότερος από τα οφέλη που θα μπορούσαν να αποφέρουν τα μέτρα για τον κλάδο παραγωγής της Ένωσης.
            
         6.3.   Συμφέρον των χρηστών
   
   
               (111)
            
            
               Η Επιτροπή επικοινώνησε με περίπου 80 χρήστες Ace-K μετά την έναρξη της διαδικασίας. Μόνο ένας χρήστης απάντησε στο ερωτηματολόγιο. Οι κύριοι χρήστες αποτελούν μέρος του κλάδου τροφίμων και ποτών που παράγει προϊόντα χωρίς ζάχαρη ή με μειωμένη περιεκτικότητα ζάχαρης. Άλλες πωλήσεις Ace-K καταναλώνονται στον φαρμακευτικό τομέα, προκειμένου να καταστούν τα φάρμακα πιο εύγευστα.
            
         
               (112)
            
            
               Για τον συνεργαζόμενο χρήστη, μολονότι το Ace-K χρησιμοποιείται στο μεγαλύτερο μέρος των προϊόντων του, οι αγορές Ace-K είναι πολύ μικρές σε σχέση με το σύνολο του κόστους παραγωγής και πωλήσεων.
            
         
               (113)
            
            
               Ο συνεργαζόμενος χρήστης υποστήριξε ότι το υπό εξέταση προϊόν είναι ένα βασικό στοιχείο για ένα σημαντικό μέρος των τελικών προϊόντων του και εξαιρετικά δύσκολο να υποκατασταθεί χωρίς να επηρεαστούν αρνητικά τα ποιοτικά πρότυπα και η ανταγωνιστικότητά του.
            
         
               (114)
            
            
               Τρεις άλλοι χρήστες, που αντιπροσωπεύουν μεγάλους πολυεθνικούς παραγωγούς τροφίμων και ποτών αλλά και μικρότερες εξειδικευμένες φαρμακευτικές εταιρείες, δεν συμπλήρωσαν το ερωτηματολόγιο, αλλά υπέβαλαν τις παρατηρήσεις τους εγγράφως. Ισχυρίστηκαν ότι, με την επιφύλαξη του προσδιορισμού του ντάμπινγκ, ο κλάδος παραγωγής της Ένωσης θα πρέπει να διατηρηθεί ως βιώσιμος ανταγωνιστής και αξιόπιστη πηγή εφοδιασμού υψηλής ποιότητας.
            
         
               (115)
            
            
               Από την έρευνα διαπιστώθηκε ότι, από την άποψη του κόστους, η σημασία του Ace-K σε τελικά προϊόντα είναι ελάχιστη. Ωστόσο, όπως ισχυρίστηκε ο συνεργαζόμενος χρήστης, η χρήση Ace-K είναι ουσιαστική για προϊόντα που διατίθενται ήδη στην αγορά. Ενδέχεται να αναπτυχθούν νέα προϊόντα με εναλλακτικές γλυκαντικές ύλες, όμως το να αλλάξει η σύνθεση των προϊόντων που ήδη κυκλοφορούν θα ήταν παρακινδυνευμένο και δαπανηρό. Ως εκ τούτου, η πρόσβαση των χρηστών σε εναλλακτικές πηγές Ace-K είναι πολύ σημαντική.
            
         
               (116)
            
            
               Το επιχείρημα αυτό προβλήθηκε και από τους τρεις χρήστες που υπέβαλαν παρατηρήσεις. Τόνισαν ότι δεν επιθυμούν να εξαρτώνται αποκλειστικά και μόνο από το κινεζικό Ace-K, με κίνδυνο μονοπωλιακές τιμές λόγω της δυνατότητας συγκέντρωσης του τομέα στη ΛΔΚ.
            
         
               (117)
            
            
               Όπως αναφέρεται στην αιτιολογική σκέψη 108 ανωτέρω, τα προτεινόμενα μέτρα αντιντάμπινγκ στοχεύουν στην αποκατάσταση ίσων όρων ανταγωνισμού που θα επιτρέψει τόσο στον κλάδο παραγωγής της Ένωσης όσο και στους κινέζους παραγωγούς να παραμείνουν στην αγορά ως βιώσιμοι ανταγωνιστές. Η ανάγκη των χρηστών για διπλό εφοδιασμό θα μπορεί επομένως να αντιμετωπιστεί καλύτερα με την επιβολή μέτρων από ό, τι χωρίς αυτά.
            
         6.4.   Συμπέρασμα σχετικά με το συμφέρον της Ένωσης
   
   
               (118)
            
            
               Η επιβολή μέτρων αντιντάμπινγκ αναμένεται να επιτρέψει στον ενωσιακό κλάδο παραγωγής να παραμείνει στην αγορά και, στη συνέχεια, να βελτιώσει την κατάστασή του. Υπάρχει μεγάλος κίνδυνος, εάν δεν επιβληθούν μέτρα, ο κλάδος παραγωγής της Ένωσης να αποσυρθεί μεσοπρόθεσμα από την αγορά Ace-K, με αποτέλεσμα αναπόφευκτες απώλειες θέσεων εργασίας. Η εξέλιξη αυτή θα οδηγούσε σε μονοπώλιο των κινέζων παραγωγών-εξαγωγέων, των οποίων ο αριθμός είναι επίσης πιθανόν να μειωθεί. Με ενδεχόμενο ήσσονος σημασίας αντίκτυπο στους εισαγωγείς, θα υπήρχε και ζημία για τους τελικούς χρήστες Ace-K, ορισμένοι εκ των οποίων έχουν επισημάνει πόσο σημαντικό είναι να διατηρηθεί μια πηγή εφοδιασμού στην Ένωση.
            
         
               (119)
            
            
               Με βάση τα ανωτέρω, η Επιτροπή κατέληξε στο συμπέρασμα ότι δεν συντρέχουν επιτακτικοί λόγοι σύμφωνα με τους οποίους δεν είναι προς το συμφέρον της Ένωσης να επιβληθούν μέτρα στις εισαγωγές Ace-K καταγωγής ΛΔΚ στο παρόν στάδιο της έρευνας.
            
         7.   ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ
   
   
               (120)
            
            
               Με βάση τα συμπεράσματα που συνήχθησαν από την Επιτροπή όσον αφορά το ντάμπινγκ, τη ζημία, την αιτιώδη συνάφεια και το συμφέρον της Ένωσης, θα πρέπει να επιβληθούν προσωρινά μέτρα, ώστε να αποτραπεί η πρόκληση μεγαλύτερης ζημίας στον ενωσιακό κλάδο παραγωγής από τις εισαγωγές που αποτελούν αντικείμενο ντάμπινγκ.
            
         7.1.   Επίπεδο εξάλειψης της ζημίας (περιθώριο ζημίας)
   
   
               (121)
            
            
               Για να καθοριστεί το επίπεδο των μέτρων, η Επιτροπή καθόρισε καταρχάς το ποσό του δασμού που είναι αναγκαίο για την εξάλειψη της ζημίας που υπέστη ο ενωσιακός κλάδος παραγωγής. Τα μέτρα θα πρέπει να καθοριστούν σε επαρκές επίπεδο, ώστε να αποκατασταθεί ο θεμιτός ανταγωνισμός μεταξύ του κλάδου παραγωγής της Ένωσης και των παραγωγών-εξαγωγέων της ΛΔΚ.
            
         
               (122)
            
            
               Η ζημία θα εξαλειφόταν αν ο ενωσιακός κλάδος παραγωγής ήταν σε θέση να καλύψει το κόστος παραγωγής και να αποκομίσει κέρδος προ φόρων επί των πωλήσεων του ομοειδούς προϊόντος στην ενωσιακή αγορά το οποίο θα μπορούσε να επιτευχθεί εύλογα υπό κανονικές συνθήκες ανταγωνισμού από έναν κλάδο παραγωγής αυτού του τύπου στον εν λόγω τομέα, δηλαδή ελλείψει εισαγωγών που αποτελούν αντικείμενο ντάμπινγκ.
            
         
               (123)
            
            
               Για τον σκοπό αυτό, η τιμή του κλάδου παραγωγής της Ένωσης που καθορίστηκε για τον υπολογισμό της υποτιμολόγησης στις αιτιολογικές σκέψεις (43) και (44) κρίθηκε ως μη ζημιογόνος τιμή και χρησιμοποιείται στους υπολογισμούς των περιθωρίων της ζημίας. Από τις ιδιαίτερες περιστάσεις της παρούσας υπόθεσης διαπιστώθηκε ότι, αφού η δικαιολογημένη εξαίρεση των έκτακτων και εξαιρετικών δαπανών Ε&Α και των εξόδων προβολής οδήγησε σε πραγματικό κέρδος από τις πωλήσεις του ομοειδούς προϊόντος κατά τη διάρκεια της περιόδου έρευνας, το επίπεδο εξάλειψης της ζημίας θα πρέπει να επιτευχθεί με αυτή την πραγματική τιμή.
            
         
               (124)
            
            
               Στη συνέχεια η Επιτροπή καθόρισε το επίπεδο εξάλειψης της ζημίας με βάση τη σύγκριση της σταθμισμένης μέσης τιμής εισαγωγής CIF των συνεργαζόμενων παραγωγών-εξαγωγέων στην οικεία χώρα, όπως καθορίστηκε για τους υπολογισμούς της υποτιμολόγησης, με την προσαρμοσμένη σταθμισμένη μέση τιμή εκ του εργοστασίου του ομοειδούς προϊόντος που πωλούνταν από τον ενωσιακό κλάδο παραγωγής στην αγορά της Ένωσης κατά τη διάρκεια της περιόδου έρευνας, ομοίως όπως καθορίστηκε για τους υπολογισμούς της υποτιμολόγησης. Τυχόν διαφορές που προέκυψαν από αυτή τη σύγκριση εκφράστηκαν ως ποσοστό της μέσης σταθμισμένης αξίας CIF της εισαγωγής.
            
         7.2.   Προσωρινά μέτρα
   
   
               (125)
            
            
               Θα πρέπει να επιβληθούν προσωρινά μέτρα αντιντάμπινγκ στις εισαγωγές ακεσουλφαμικού καλίου καταγωγής ΛΔΚ, καθώς και ακεσουλφαμικού καλίου καταγωγής ΛΔΚ που περιέχεται σε παρασκευάσματα και/ή μείγματα, σύμφωνα με τον κανόνα του χαμηλότερου δασμού βάσει του άρθρου 7 παράγραφος 2 του βασικού κανονισμού. Η Επιτροπή συνέκρινε τα περιθώρια ζημίας και τα περιθώρια ντάμπινγκ. Το ποσό των δασμών θα πρέπει να καθοριστεί στο επίπεδο των χαμηλότερων περιθωρίων ντάμπινγκ και ζημίας.
            
         
               (126)
            
            
               Βάσει των προαναφερομένων, οι προσωρινοί δασμολογικοί συντελεστές αντιντάμπινγκ, εκπεφρασμένοι σε τιμή CIF στα σύνορα της Ένωσης, πριν από την καταβολή τελωνειακού δασμού, θα πρέπει να έχουν ως εξής:
               
                           Εταιρεία
                        
                        
                           Περιθώριο ντάμπινγκ
                        
                        
                           Περιθώριο ζημίας
                        
                        
                           Προσωρινός δασμός αντιντάμπινγκ
                        
                     
                           Anhui Jinhe Industrial Co., Ltd.
                        
                        
                           97,8 %
                        
                        
                           87,7 %
                        
                        
                           87,7 %
                        
                     
                           Suzhou Hope Technology Co., Ltd.
                        
                        
                           89,1 %
                        
                        
                           76,6 %
                        
                        
                           76,6 %
                        
                     
                           Anhui Vitasweet Food Ingredient Co., Ltd.
                        
                        
                           37,4 %
                        
                        
                           23,1 %
                        
                        
                           23,1 %
                        
                     
                           Όλες οι άλλες εταιρείες
                        
                        
                           97,8 %
                        
                        
                           87,7 %
                        
                        
                           87,7 %
                        
                     
         
               (127)
            
            
               Ωστόσο, επειδή ο δασμός αντιντάμπινγκ θα πρέπει να εφαρμοστεί, επίσης, σε παρασκευάσματα και/ή μείγματα που περιλαμβάνουν Ace-K, κρίνεται σκοπιμότερο για την εφαρμογή του δασμού από τις τελωνειακές αρχές της Ένωσης, να εκφράζεται ο δασμός ως σταθερό ποσό σε ευρώ ανά κιλό καθαρού βάρους και να εφαρμόζεται στο καθαρό Ace-K που εισάγεται ή στο ποσοστό Ace-K που περιέχεται στα παρασκευασμένα και/ή αναμεμειγμένα προϊόντα.
            
         
               (128)
            
            
               Οι ατομικοί για κάθε εταιρεία δασμολογικοί συντελεστές αντιντάμπινγκ που προσδιορίζονται στον παρόντα κανονισμό καθορίστηκαν βάσει των πορισμάτων της παρούσας έρευνας. Επομένως, αντικατοπτρίζουν την κατάσταση που διαπιστώθηκε κατά τη διάρκεια της έρευνας για τις εν λόγω εταιρείες. Αυτοί οι δασμολογικοί συντελεστές (σε αντίθεση με τον δασμό που εφαρμόζεται σε «όλες τις άλλες εταιρείες της χώρας») εφαρμόζονται αποκλειστικά στις εισαγωγές του υπό εξέταση προϊόντος καταγωγής της οικείας χώρας, που παράγεται από τις αναφερθείσες νομικές οντότητες. Οι εισαγωγές του υπό εξέταση προϊόντος που παράγεται από οποιαδήποτε άλλη εταιρεία η οποία δεν αναφέρεται ρητώς στο διατακτικό του παρόντος κανονισμού, συμπεριλαμβανομένων των οντοτήτων που συνδέονται με τις εταιρείες που αναφέρονται ρητώς, θα πρέπει να υπόκεινται στον δασμολογικό συντελεστή που ισχύει για «όλες τις άλλες εταιρείες». Δεν θα πρέπει να υπόκεινται σε ατομικό δασμολογικό συντελεστή αντιντάμπινγκ.
            
         
               (129)
            
            
               Μια εταιρεία μπορεί να ζητήσει την εφαρμογή αυτών των ατομικών δασμολογικών συντελεστών αντιντάμπινγκ σε περίπτωση μετέπειτα αλλαγής της επωνυμίας της. Το αίτημα πρέπει να απευθύνεται στην Επιτροπή (3). Το αίτημα πρέπει να περιέχει όλες τις σχετικές πληροφορίες που να αποδεικνύουν ότι η αλλαγή δεν επηρεάζει το δικαίωμα της εταιρείας να επωφεληθεί από τον δασμολογικό συντελεστή που ισχύει γι' αυτήν. Αν η αλλαγή επωνυμίας της εταιρείας δεν επηρεάζει το δικαίωμά της να επωφεληθεί από τον δασμολογικό συντελεστή που ισχύει γι' αυτήν, δημοσιεύεται ανακοίνωση σχετικά με την αλλαγή επωνυμίας στην Επίσημη Εφημερίδα της Ευρωπαϊκής Ένωσης.
            
         
               (130)
            
            
               Για να ελαχιστοποιηθούν οι κίνδυνοι καταστρατήγησης λόγω της μεγάλης διαφοράς των δασμολογικών συντελεστών, απαιτούνται ειδικά μέτρα για να διασφαλιστεί η εφαρμογή των ατομικών δασμών αντιντάμπινγκ. Οι εταιρείες με ατομικούς δασμούς αντιντάμπινγκ πρέπει να προσκομίσουν έγκυρο εμπορικό τιμολόγιο στις τελωνειακές αρχές των κρατών μελών. Το τιμολόγιο πρέπει να συμμορφώνεται με τις απαιτήσεις που ορίζονται στο παράρτημα I. Οι εισαγωγές που δεν συνοδεύονται από το εν λόγω τιμολόγιο θα πρέπει να υπόκεινται στον δασμό αντιντάμπινγκ που ισχύει για «όλες τις άλλες εταιρείες».
            
         
               (131)
            
            
               Για να εξασφαλιστεί η ορθή επιβολή των δασμών αντιντάμπινγκ, ο δασμός αντιντάμπινγκ για όλες τις άλλες εταιρείες θα πρέπει να ισχύει όχι μόνο για τους παραγωγούς-εξαγωγείς που δεν συνεργάστηκαν στην παρούσα έρευνα, αλλά και για τους παραγωγούς που δεν πραγματοποίησαν εξαγωγές στην Ένωση κατά την περίοδο της έρευνας.
            
         8.   ΤΕΛΙΚΕΣ ΔΙΑΤΑΞΕΙΣ
   
   
               (132)
            
            
               Στο πλαίσιο της χρηστής διοίκησης, τα ενδιαφερόμενα μέρη μπορούν να υποβάλουν γραπτές παρατηρήσεις και/ή να ζητήσουν ακρόαση από την Επιτροπή και/ή από τον σύμβουλο ακροάσεων στις διαδικασίες εμπορικών προσφυγών, εντός καθορισμένης προθεσμίας.
            
         
               (133)
            
            
               Τα συμπεράσματα σχετικά με την επιβολή προσωρινών δασμών είναι προσωρινά και μπορεί να τροποποιηθούν κατά το οριστικό στάδιο της έρευνας.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Επιβάλλεται προσωρινός δασμός αντιντάμπινγκ στις εισαγωγές ακεσουλφαμικού καλίου [άλας καλίου του 6-μεθυλ- 1,2,3-οξαθειαζιν- 4(3H) -ονο- 2,2-διοξειδίου· CAS RN 55589-62-3] καταγωγής Λαϊκής Δημοκρατίας της Κίνας καθώς και ακεσουλφαμικού καλίου καταγωγής Λαϊκής Δημοκρατίας της Κίνας που περιέχεται σε ορισμένα παρασκευάσματα και/ή μείγματα, που υπάγεται επί του παρόντος στους κωδικούς ΣΟ ex 2106 90 92, ex 2106 90 98, ex 2934 99 90 (TARIC code 2934999021), ex 3824 90 92, ex 3824 90 93 και ex 3824 90 96.
   2.   Οι συντελεστές του προσωρινού δασμού αντιντάμπινγκ που επιβάλλεται στο προϊόν που περιγράφεται στην παράγραφο 1 και παράγεται από τις εταιρείες που απαριθμούνται κατωτέρω έχουν ως εξής:
   
               Εταιρεία
            
            
               Συντελεστής προσωρινού δασμού — ευρώ ανά κιλό καθαρού βάρους
            
            
               Πρόσθετος κωδικός TARIC
            
         
               Anhui Jinhe Industrial Co., Ltd.
            
            
               3,19
            
            
               C046
            
         
               Suzhou Hope Technology Co., Ltd.
            
            
               3,15
            
            
               C047
            
         
               Anhui Vitasweet Food Ingredient Co., Ltd.
            
            
               1,23
            
            
               C048
            
         
               Όλες οι άλλες εταιρείες
            
            
               3,19
            
            
               C999
            
         
               Όλες οι εταιρείες που δηλώνουν παρασκευάσματα και/ή μείγματα χωρίς ακεσουλφαμικό κάλιο καταγωγής Λαϊκής Δημοκρατίας της Κίνας
            
            
               0
            
            
               C045
            
         3.   Ο δασμός αντιντάμπινγκ για το ακεσουλφαμικό κάλιο που περιέχεται σε παρασκευάσματα και/ή μείγματα εφαρμόζεται κατ' αναλογία προς τα παρασκευάσματα και/ή μείγματα, κατά βάρος, επί της συνολικής περιεκτικότητας ακεσουλφαμικού καλίου.
   4.   Η εφαρμογή των ατομικών δασμολογικών συντελεστών που καθορίζονται για τις αναφερόμενες στην παράγραφο 2 εταιρείες εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου, το οποίο συμμορφώνεται με τις απαιτήσεις που καθορίζονται στο παράρτημα I. Εάν δεν προσκομιστεί το εν λόγω τιμολόγιο, εφαρμόζεται ο δασμός που ισχύει για όλες τις άλλες εταιρείες.
   5.   Η θέση σε ελεύθερη κυκλοφορία εντός της Ένωσης του προϊόντος που αναφέρεται στην παράγραφο 1 υπόκειται στη σύσταση εγγύησης η οποία ισοδυναμεί με το ποσό του προσωρινού δασμού.
   6.   Εκτός αν ορίζεται διαφορετικά, εφαρμόζονται οι ισχύουσες διατάξεις σχετικά με τους τελωνειακούς δασμούς.
   Άρθρο 2
   Κατά την υποβολή της τελωνειακής διασάφησης στις τελωνειακές αρχές του κράτους μέλους με σκοπό τη θέση σε ελεύθερη κυκλοφορία, στις περιπτώσεις όπου το ακεσουλφαμικό κάλιο είναι καταγωγής χώρας άλλης από τη χώρα καταγωγής του παρασκευάσματος και/ή του μείγματος στο οποίο περιέχεται, ο εισαγωγέας υποβάλλει δήλωση καταγωγής που εκδίδει ο τελικός παραγωγός του παρασκευάσματος και/ή του μείγματος σύμφωνα με τις απαιτήσεις του παραρτήματος ΙΙ.
   Άρθρο 3
   1.   Εντός 25 ημερολογιακών ημερών από την ημερομηνία έναρξης ισχύος του παρόντος κανονισμού, τα ενδιαφερόμενα μέρη μπορούν:
   
               α)
            
            
               να ζητήσουν την κοινοποίηση των ουσιωδών πραγματικών περιστατικών και του σκεπτικού βάσει των οποίων εκδόθηκε ο παρών κανονισμός
            
         
               β)
            
            
               να υποβάλλουν εγγράφως τις παρατηρήσεις τους στην Επιτροπή· και
            
         
               γ)
            
            
               να ζητήσουν ακρόαση από την Επιτροπή και/ή από τον σύμβουλο ακροάσεων σε διαδικασίες εμπορικών προσφυγών.
            
         2.   Εντός 25 ημερολογιακών ημερών από την ημερομηνία έναρξης ισχύος του παρόντος κανονισμού, τα μέρη που αναφέρονται στο άρθρο 21 παράγραφος 4 του κανονισμού (ΕΚ) αριθ. 1225/2009 μπορούν να υποβάλουν παρατηρήσεις σχετικά με την εφαρμογή των προσωρινών μέτρων.
   Άρθρο 4
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Το άρθρο 1 εφαρμόζεται για περίοδο έξι μηνών.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Μαΐου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 22.12.2009, σ. 51.
   
      (2)  ΕΕ C 297 της 4.9.2014, σ. 2.
   
      (3)  European Commission, Directorate-General for Trade, Directorate H, Rue de la Loi 170, 1040 Brussels, Βέλγιο.
   
      ΠΑΡΑΡΤΗΜΑ Ι
      Το έγκυρο εμπορικό τιμολόγιο που αναφέρεται στο άρθρο 1 παράγραφος 4 πρέπει να περιλαμβάνει τα εξής:
      
                  (1)
               
               
                  Το ονοματεπώνυμο και την ιδιότητα του υπαλλήλου της νομικής οντότητας που εξέδωσε το εμπορικό τιμολόγιο.
               
            
                  (2)
               
               
                  Την ακόλουθη δήλωση: «Ο υπογγεγραμμένος πιστοποιώ ότι το ακεσουλφαμικό κάλιο (Ace-K) που πωλήθηκε για εξαγωγή στην Ευρωπαϊκή Ένωση, το οποίο καλύπτεται από το παρόν τιμολόγιο, παρήχθη από (επωνυμία και διεύθυνση εταιρείας) (πρόσθετος κωδικός TARIC) στη Λαϊκή Δημοκρατία της Κίνας. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή.»
               
            
                  (3)
               
               
                  Ημερομηνία και υπογραφή του υπαλλήλου της εταιρείας που εξέδωσε το εμπορικό τιμολόγιο.
               
            
   
      ΠΑΡΑΡΤΗΜΑ II
      
         Δήλωση καταγωγής
      
      Πωλητής: [πλήρες ονοματεπώνυμο και διεύθυνση του πωλητή των παρασκευασμάτων και/ή των μειγμάτων που περιέχουν ακεσουλφαμικό κάλιο]
      Αριθμός και ημερομηνία εμπορικού τιμολογίου:
      
                  Αριθ. συσκευασίας
               
               
                  Περιγραφή του προϊόντος του παρασκευάσματος και/ή του μείγματος που περιέχει ακεσουλφαμικό κάλιο
               
               
                  Ποσότητα σε kg του ακεσουλφαμικού καλίου που περιέχεται στο προϊόν
               
               
                  Χώρα καταγωγής του ακεσουλφαμικού καλίου
               
            
                  1
               
               
                  2
               
               
                  3
               
               
                  4
               
            
                   
               
               
                   
               
               
                   
               
               
                   
               
            
                   
               
               
                   
               
               
                   
               
               
                   
               
            Παραγωγός: [πλήρες ονοματεπώνυμο και διεύθυνση του τελικού παραγωγού των παρασκευασμάτων και/ή των μειγμάτων που περιέχουν ακεσουλφαμικό κάλιο αν ο παραγωγός και ο πωλητής δεν είναι το ίδιο πρόσωπο]
      Ο παραγωγός αυτών των εμπορευμάτων δηλώνει με το παρόν:
      
                  —
               
               
                  ότι η καταγωγή που δηλώνεται στη στήλη 4 για τα εμπορεύματα που περιγράφονται στη στήλη 2 της παρούσας δήλωσης έχει καθοριστεί σύμφωνα με τις διατάξεις των άρθρων 23 και 24 του κανονισμού (ΕΟΚ) αριθ. 2913/92 του Συμβουλίου (1),
               
            
                  —
               
               
                  τη βούλησή του να συνεργαστεί πλήρως με την Επιτροπή της Ευρωπαϊκής Ένωσης, ή με τις τελωνειακές αρχές του κράτους μέλους που πραγματοποιεί την εισαγωγή κατά την επαλήθευση της ακρίβειας της παρούσας δήλωσης.
               
            
                  Ημερομηνία
               
               
                   
               
               
                  (Υπογραφή)
               
            
                   
               
               
                  (Σφραγίδα της υπογράφουσας εταιρείας παραγωγού)
               
               
                  (Ονοματεπώνυμο και ιδιότητα του εξουσιοδοτημένου υπoγράφovτoς)
               
            
                   
               
               
                   
               
               
                   
               
            
         (1)  Κανονισμός (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1)